REGOLAMENT TA’ IMPLIMENTAZZJONI TAL-KUMMISSJONI (UE) 2022/1395

tal-11 ta’ Awwissu 2022

li jimponi dazju anti-dumping definittiv fuq l-importazzjonijiet ta’ ċertu azzar reżistenti għall-korrużjoni li joriġina mir-Russja u t-Turkija

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 9(4) tiegħu,

Billi:

1. PROĊEDURA

1.1. Bidu

(1) Fl-24 ta’ Ġunju 2021, il-Kummissjoni Ewropea (“il-Kummissjoni”) tat bidu għal investigazzjoni anti-dumping fir-rigward tal-importazzjonijiet ta’ ċertu azzar reżistenti għall-korrużjoni li joriġina mir-Russja u t-Turkija (“il-pajjiżi kkonċernati”) abbażi tal-Artikolu 5 tar-Regolament bażiku. Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (2) (“in-Notifika ta’ Bidu”).

(2) Il-Kummissjoni bdiet l-investigazzjoni wara li l-Assoċjazzjoni Ewropea tal-Azzar (“il-Eurofer” jew “l-ilmentatur”) ressqet ilment fit-12 ta’ Mejju 2021. L-ilment sar f’isem l-industrija tal-Unjoni ta’ ċertu azzar reżistenti għall-korrużjoni fis-sens tal-Artikolu 5(4) tar-Regolament bażiku. L-ilment kien fih evidenza ta’ dumping u tad-dannu materjali li jirriżulta, u din kienet biżżejjed sabiex tiġġustifika l-bidu tal-investigazzjoni.

1.2. Il-partijiet interessati

(3) Fin-Notifika ta’ Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk il-Kummissjoni informat b’mod speċifiku lill-ilmentatur, lil produtturi magħrufa oħrajn tal-Unjoni, lill-produtturi esportaturi u lill-awtoritajiet magħrufa tar-Russja u tat-Turkija, lill-importaturi u lill-utenti magħrufa, kif ukoll lill-assoċjazzjonijiet magħrufa li huma kkonċernati dwar il-bidu tal-investigazzjoni u stednithom jipparteċipaw.

(4) Il-partijiet interessati kellhom l-opportunità li jikkummentaw dwar il-bidu tal-investigazzjoni u jitolbu smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali. Il-Kummissjoni organizzat seduta ta’ smigħ ma’ produttur esportatur Tork fis-17 ta’ Settembru 2021.

1.3. Il-kampjunar

(5) Fin-Notifika ta’ Bidu, il-Kummissjoni ddikjarat li kien hemm il-possibbiltà li tagħżel kampjun minn fost il-partijiet interessati f’konformità mal-Artikolu 17 tar-Regolament bażiku.

1.3.1. Il-kampjunar tal-produtturi tal-Unjoni

(6) Fin-Notifika ta’ Bidu tagħha, il-Kummissjoni ddikjarat li hija kienet għażlet b’mod proviżorju kampjun tal-produtturi tal-Unjoni. Il-Kummissjoni għażlet il-kampjun abbażi tal-volumi tal-produzzjoni u tal-bejgħ tal-Unjoni rrapportati mill-produtturi tal-Unjoni fil-kuntest tal-analiżi tal-valutazzjoni permanenti ta’ qabel il-bidu, filwaqt li qieset ukoll il-pożizzjoni ġeografika tagħhom. Dan il-kampjun proviżorju kien jikkonsisti minn tliet produtturi tal-Unjoni li jinsabu fi tliet Stati Membri differenti. Il-kampjun kien jammonta għal aktar minn 23 % tal-produzzjoni u tal-bejgħ ta’ prodott simili fl-Unjoni. Il-Kummissjoni stiednet lill-partijiet interessati jikkummentaw dwar il-kampjun proviżorju (3). L-ebda parti ma għamlet kummenti sal-iskadenza mogħtija.

(7) Matul iż-żjara ta’ verifika fil-bini ta’ wieħed mill-produtturi tal-Unjoni inklużi fil-kampjun, instab li l-kumpanija kienet inkludiet b’mod żbaljat fit-tweġiba tagħha għall-kwestjonarju permanenti kif ukoll fit-tweġiba tagħha għall-kwestjonarju dwar l-anti-dumping sehem sinifikanti ta’ data dwar prodotti li jaqgħu barra mill-ambitu tal-investigazzjoni. Sabiex tiżgura li sitwazzjoni bħal din ma taffettwax ir-rappreżentattività tal-kampjun, il-Kummissjoni ddeċidiet li żżomm il-kumpanija kkonċernata fil-kampjun u li tinkludi kumpanija addizzjonali fil-kampjun. Il-kampjun finali stabbilit b’dan il-mod kien jikkonsisti minn erba’ produtturi tal-Unjoni, li jinsabu fi tliet Stati Membri differenti, li kienu jirrappreżentaw madwar 25 % tal-volum totali stmat tal-produzzjoni u l-bejgħ tal-prodott simili fl-Unjoni. Il-Kummissjoni stiednet lill-partijiet interessati jikkummentaw dwar il-kampjun finali (4). L-ebda parti ma għamlet kummenti sal-iskadenza mogħtija.

1.3.2. Il-kampjunar tal-importaturi

(8) Sabiex tiddeċiedi jekk il-kampjunar huwiex meħtieġ u, jekk iva, sabiex tagħżel kampjun, il-Kummissjoni talbet lill-importaturi mhux relatati jipprovdu l-informazzjoni speċifikata fin-Notifika ta’ Bidu.

(9) L-ebda waħda mill-kumpaniji li ssottomettew Anness għan-Notifika ta’ Bidu sal-iskadenza ma rrapportat importazzjonijiet tal-prodott ikkonċernat. Il-Kummissjoni ddeċidiet li tirrinunzja għall-kampjunar. Ma wasal l-ebda kumment għal din id-deċiżjoni.

1.3.3. Il-kampjunar ta’ produtturi esportaturi fir-Russja

(10) Sabiex tiddeċiedi jekk il-kampjunar kienx meħtieġ u, jekk iva, sabiex tagħżel kampjun, il-Kummissjoni talbet lill-produtturi esportaturi fir-Russja kollha jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni Permanenti tal-Federazzjoni Russa għall-Unjoni Ewropea sabiex tidentifika u/jew tikkuntattja produtturi esportaturi oħrajn, jekk ikun hemm, li jistgħu jkunu interessati li jipparteċipaw fl-investigazzjoni.

(11) Tliet produtturi esportaturi/gruppi ta’ produtturi esportaturi fir-Russja, li jammontaw għal madwar 98 % tal-volum totali tal-esportazzjoni Russa tal-prodott ikkonċernat lejn l-Unjoni, ipprovdew l-informazzjoni mitluba u qablu li jiġu inklużi fil-kampjun. F’konformità mal-Artikolu 17(1) tar-Regolament bażiku, il-Kummissjoni għażlet kampjun ta’ żewġ kumpaniji abbażi tal-akbar volum rappreżentattiv ta’ esportazzjonijiet lejn l-Unjoni li jista’ jiġi investigat b’mod raġonevoli fiż-żmien disponibbli. F’konformità mal-Artikolu 17(2) tar-Regolament bażiku, il-produtturi esportaturi kkonċernati magħrufa kollha u l-awtoritajiet Russi ġew ikkonsultati dwar l-għażla tal-kampjun.

(12) Il-Kummissjoni rċeviet kummenti dwar il-kampjun mingħand PJSC Novolipetsk Steel. Il-kumpanija indikat li kien hemm raġunijiet legali sodi sabiex l-investigazzjoni ssir fuq tliet produtturi esportaturi, aktar milli fuq tnejn, speċjalment jekk waħda mill-kumpaniji oriġinarjament inklużi fil-kampjun tirtira l-kooperazzjoni tagħha. Dan l-irtirar jikkomplika d-determinazzjoni tal-marġni tad-dumping għall-produtturi esportaturi li kkooperaw mhux inklużi fil-kampjun.

(13) Barra minn hekk, il-kumpanija saħqet li l-Kummissjoni tinkludi fil-kampjun il-produttur esportatur PJSC Magnitogorsk Iron and Steel Works fir-Russja u s-sussidjarja tagħha MMK Metalurji Sanayi Ticaret ve Liman İşletmeciliği A.Ş. fit-Turkija. Il-kumpanija affermat li ż-żewġ produtturi esportaturi relatati kienu jikkondividu parti mill-kanali tal-bejgħ tagħhom. Dan inaqqas l-ammont ta’ xogħol tal-Kummissjoni, u b’hekk jippermetti l-investigazzjoni ta’ NLMK.

(14) Wara li analizzat il-kummenti ta’ NLMK, il-Kummissjoni sabet b’mod partikolari li l-asserzjonijiet deskritti fil-premessa (12) kienu ġustifikati u ddeċidiet li tirrinunzja l-kampjunar fir-rigward tal-produtturi esportaturi fir-Russja. Il-Kummissjoni informat lill-kumpanija inkwistjoni kif ukoll lill-awtoritajiet Russi b’din id-deċiżjoni.

1.3.4. Il-kampjunar ta’ produtturi esportaturi fit-Turkija

(15) Sabiex tiddeċiedi jekk il-kampjunar kienx meħtieġ u, jekk iva, sabiex tagħżel kampjun, il-Kummissjoni talbet lill-produtturi esportaturi fit-Turkija kollha jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni tat-Turkija għall-Unjoni Ewropea sabiex tidentifika u/jew tikkuntattja produtturi esportaturi oħrajn, jekk ikun hemm, li jistgħu jkunu interessati jipparteċipaw fl-investigazzjoni.

(16) Tmien produtturi esportaturi/gruppi ta’ produtturi esportaturi fit-Turkija, li jammontaw għal madwar 100 % tal-volum totali tal-esportazzjoni Torka tal-prodott ikkonċernat lejn l-Unjoni, ipprovdew l-informazzjoni mitluba u qablu li jiġu inklużi fil-kampjun. F’konformità mal-Artikolu 17(1) tar-Regolament bażiku, il-Kummissjoni għażlet kampjun ta’ tliet kumpaniji abbażi tal-akbar volum rappreżentattiv ta’ esportazzjonijiet lejn l-Unjoni li jista’ jiġi investigat b’mod raġonevoli fiż-żmien disponibbli. F’konformità mal-Artikolu 17(2) tar-Regolament bażiku, il-produtturi esportaturi magħrufa kollha kkonċernati u l-awtoritajiet tal-pajjiż ikkonċernat ġew ikkonsultati dwar l-għażla tal-kampjun. Ma wasal l-ebda kumment għall-proposta tal-kampjunar. Għalhekk, il-kampjun finali stabbilit kien jammonta għal 62,6 % tal-volum totali tal-esportazzjoni Torka tal-prodott ikkonċernat lejn l-Unjoni.

1.4. L-eżaminazzjoni individwali

(17) Produttur esportatur fit-Turkija talab eżami individwali skont l-Artikolu 17(3) tar-Regolament bażiku. Il-Kummissjoni ddeċidiet li l-eżami ta’ din it-talba kien ikun ta’ piż bla bżonn u ma kienx jippermetti li l-investigazzjoni titlesta fi żmien xieraq. Dan huwa dovut għall-istruttura korporattiva kumplessa tal-kumpanija inkwistjoni. Għalhekk, it-talba għal eżami individwali ġiet irrifjutata.

1.5. It-tweġibiet għall-kwestjonarju

(18) Il-Kummissjoni bagħtet kwestjonarju lill-ilmentatur u talbet lill-erba’ produtturi tal-Unjoni inklużi fil-kampjun (5), lit-tliet produtturi esportaturi fir-Russja u lit-tliet produtturi esportaturi inklużi fil-kampjun fit-Turkija sabiex jimlew il-kwestjonarji rilevanti li saru disponibbli online (6) fil-jum tal-bidu.

(19) Waslu tweġibiet għall-kwestjonarju mingħand l-erba’ produtturi tal-Unjoni inklużi fil-kampjun, l-ilmentatur, it-tliet produtturi esportaturi mir-Russja, it-tliet produtturi esportaturi inklużi fil-kampjun mit-Turkija u l-produttur esportatur mit-Turkija li talab eżami individwali.

1.6. Iż-żjarat ta’ verifika

(20) Il-Kummissjoni fittxet u vverifikat l-informazzjoni kollha li hija qieset bħala neċessarja għad-determinazzjoni tad-dumping, tad-dannu li jirriżulta u tal-interess tal-Unjoni. Żjarat ta’ verifika skont l-Artikolu 16 tar-Regolament bażiku twettqu fil-bini tal-kumpaniji li ġejjin: Il-produtturi tal-Unjoni: — Acciaieria Arvedi S.p.A, Cremona, l-Italja — ArcelorMittal Poland, Dabrowa Górnicza, il-Polonja — Marcegaglia Carbon Steel S.p.A, Gazoldo degli Ippoliti, l-Italja — U.S. Steel Košice, s.r.o., Košice, is-Slovakkja Negozjanti u importaturi relatati mal-produtturi esportaturi Russi: — MMK Steel Trade AG, Lugano, l-Iżvizzera — NLMK Trading SA, Lugano, l-Iżvizzera — Severstal Export GmbH (“SSE”), Manno, l-Iżvizzera — SIA Severstal Distribution (Severstal Distribution Europe, “SDE”), Riga, il-Latvja

(21) Il-Kummissjoni wettqet kontroverifiki mill-bogħod tal-partijiet li ġejjin: L-assoċjazzjoni tal-produtturi tal-Unjoni: — Eurofer, Brussell, il-Belġju Produtturi esportaturi fir-Russja: — PJSC Magnitogorsk Iron and Steel Works (“MMK”), Magnitogorsk, ir-Russja — Novolipetsk Steel (“NLMK”), Lipetsk, ir-Russja — PAO Severstal, (“PAOS”), Cherepovets, ir-Russja Negozjanti domestiċi relatati mal-produtturi esportaturi Russi: — LLC Torgovy dom MMK (“TD MMK”), Magnitogorsk, ir-Russja — Novolipetsk Steel Service Center LLC (“NSSC”), Lipetsk, ir-Russja — Torgovy dom NLMK LLC (“NLMK Shop”), Moska, ir-Russja — JSC Severstal Distribution (Severstal Distribution Russia, “SDR”), Cherepovets, ir-Russja Produtturi esportaturi fit-Turkija: — MMK Metalurji Sanayi Ticaret ve Liman İşletmeciliği A.Ş. (“MMK Turkey”), Dortyol, it-Turkija — TatMetal Çelik Sanayi ve Ticaret A.Ş.(“Tatmetal”), Istanbul, it-Turkija — Tezcan Galvanizli Yapi Elemanlari Sanayi ve Ticaret A.Ş. (“Tezcan”), Kartepe-Kocaeli, it-Turkija

1.7. Il-perjodu ta’ investigazzjoni u l-perjodu kkunsidrat

(22) L-investigazzjoni tad-dumping u tad-dannu kopriet il-perjodu mill-1 ta’ Jannar 2020 sal-31 ta’ Diċembru 2020 (“il-perjodu ta’ investigazzjoni” jew “PI”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2017 sat-tmiem tal-perjodu ta’ investigazzjoni (“il-perjodu kkunsidrat”).

(23) L-assoċjazzjoni Torka CIB u diversi produtturi esportaturi sabu l-perjodu ta’ investigazzjoni magħżul u l-perjodu kkunsidrat bħala preġudikat. Huma qiesu li ma kinux xierqa, peress li l-2017 kienet sena relattivament tajba għan-negozju tal-azzar filwaqt li l-2020 kienet affettwata b’mod negattiv mill-pandemija tal-COVID-19. Huma allegaw li t-tqabbil taż-żewġ punti ta’ tmiem ma jkunx rappreżentattiv tal-prestazzjoni u tas-sitwazzjoni tal-industrija tal-Unjoni. Xi wħud talbu analiżi trimestrali għal tqabbil aħjar.

(24) Il-Kummissjoni ċaħdet l-asserzjonijiet peress li kemm il-perjodu kkunsidrat kif ukoll il-perjodu ta’ investigazzjoni kienu xierqa meta wieħed iżomm f’moħħu d-data tat-tressiq tal-ilment u r-regoli applikabbli. Fi kwalunkwe każ, l-analiżi tal-Kummissjoni ma ssirx fuq tqabbil tas-sena bażi mal-perjodu ta’ investigazzjoni iżda fuq xejriet matul il-perjodu kkonċernat u tinkludi fatturi li possibbilment jaffettwaw is-suq tal-azzar reżistenti għall-korrużjoni (“ARK”) fl-Unjoni u kkunsidrathom fl-investigazzjoni, kif muri, fost l-oħrajn, fit-taqsima 5 hawn taħt.

(25) Wara d-divulgazzjoni finali, CIB u diversi produtturi esportaturi ma qablux mal-pożizzjoni tal-Kummissjoni. Huma argumentaw li l-Kummissjoni kellha tikkunsidra l-iżviluppi sussegwenti għall-perjodu ta’ investigazzjoni, peress li matul l-ewwel tmien xhur tal-prezzijiet tal-2021 tal-prodotti galvanizzati f’banju sħun, li jinkludu l-ARK, kif ukoll il-marġni medju ta’ prodotti tal-azzar galvanizzati f’banju sħun fuq kojls illaminati bis-sħana kienu jkunu żdiedu b’mod qawwi fl-Unjoni. Fl-istess ħin, fl-2021 il-livelli tal-produzzjoni tal-industrija tal-Unjoni kienu jkunu rritornaw għal-livelli tal-2019. B’referenza għas-sentenza tal-Qorti Ġenerali f’Rusal Armenal ZAO vs Il-Kunsill (7), huma affermaw għalhekk li dawn l-iżviluppi jikkostitwixxu fatti ġodda li jagħmlu d-dazju anti-dumping propost manifestament mhux xieraq u dawn il-fatti jridu jiġu kkunsidrati mill-Kummissjoni inkluż billi jiġi estiż il-perjodu ta’ investigazzjoni biex ikopri l-2021 u l-ewwel trimestru tal-2022.

(26) Il-Kummissjoni analizzat din l-asserzjoni. Hija sabet li ż-żieda fil-prezzijiet tal-bejgħ fl-2021 bħala tali ma tindikax titjib, ta’ kwalunkwe kobor, tal-profittabbiltà tal-industrija tal-Unjoni. Tabilħaqq, il-Kummissjoni nnotat li żieda fil-prezzijiet jista’ jkollha effett pożittiv biss fuq is-sitwazzjoni tal-industrija meta mqabbla mas-sena ta’ qabel jekk tkun ogħla b’mod sinifikanti miż-żieda fil-kostijiet matul l-istess perjodu. Ma ġiet ippreżentata l-ebda evidenza biex jintwera dan. Fir-rigward tal-produzzjoni, il-Kummissjoni rrikonoxxiet li fl-2021 ċerti produtturi kellhom diffikultajiet biex jissodisfaw id-domanda qawwija tal-ARK fis-suq f’ċerti mumenti fiż-żmien, b’mod partikolari fil-bidu ta’ dik is-sena. Madankollu, hija enfasizzat li dan kien fenomenu temporanju u ma kellha l-ebda informazzjoni għad-dispożizzjoni tagħha li tindika li dan kien ikun relatat mal-industrija kollha kemm hi. Għalhekk, il-Kummissjoni sabet li l-ebda waħda mill-asserzjonijiet invokati mill-partijiet ikkonċernati ma wriet li l-iżviluppi l-ġodda wara l-perjodu ta’ investigazzjoni jagħmlu d-dazju anti-dumping propost manifestament mhux xieraq. Għalhekk, il-Kummissjoni ċaħdet l-asserzjoni.

1.8. In-nuqqas ta’ impożizzjoni ta’ miżuri proviżorji

(27) Skont l-Artikolu 7(1) tar-Regolament bażiku, id-data ta’ skadenza għall-impożizzjoni ta’ miżuri proviżorji kienet it-23 ta’ Frar 2022. Fis-26 ta’ Jannar 2022, f’konformità mal-Artikolu 19a(2) tar-Regolament bażiku, il-Kummissjoni informat lill-partijiet interessati bl-intenzjoni tagħha li ma timponix miżuri proviżorji u tat lill-partijiet interessati l-opportunità li jissottomettu informazzjoni addizzjonali u/jew li jinstemgħu. L-ebda parti ma ppreżentat kummenti jew talbet li tinstema’.

(28) Wara d-divulgazzjoni finali, il-Gvern tar-Russja (“GtR”) issottometta li l-fatt li ma kienet ġiet imposta l-ebda miżura provviżorja kien ifisser li l-industrija tal-Unjoni kienet stabbli u ma kellhiex bżonn intervent mill-Kummissjoni biex tipprevjeni dannu. Il-Kummissjoni ċaħdet din l-asserzjoni. Skont l-Artikolu 7(1) tar-Regolament bażiku, jistgħu jiġu imposti miżuri provviżorji. Ma hemm l-ebda obbligu fuq il-Kummissjoni li timponi miżuri provviżorji jekk l-industrija tal-Unjoni tkun qed iġġarrab dannu. Għalhekk, ma tista’ tinsilet l-ebda konklużjoni fir-rigward tal-istat tal-industrija tal-Unjoni jekk il-Kummissjoni tiddeċiedi li ma timponix miżuri provviżorji iżda li tkompli l-investigazzjoni minflok, kif kienet għamlet f’dan il-każ.

(29) Peress li ma ġiet imposta l-ebda miżura anti-dumping provviżorja, ma saret l-ebda reġistrazzjoni tal-importazzjonijiet.

1.9. Proċedura sussegwenti

(30) Il-Kummissjoni kompliet tfittex u tivverifika l-informazzjoni kollha li qieset bħala neċessarja għas-sejbiet finali tagħha.

(31) Wara l-analiżi tad-data miġbura u vverifikata, il-Kummissjoni informat lil MMK u lil PAOS bl-intenzjoni tagħha li tapplika l-fatti disponibbli għal ċerti partijiet tat-tweġibiet tagħhom għall-kwestjonarju f’konformità mal-Artikolu 18 tar-Regolament bażiku. Il-Kummissjoni tat lill-kumpaniji l-opportunità li jikkummentaw. Ir-raġunijiet għall-applikazzjoni tal-fatti disponibbli u l-kummenti sottomessi mill-kumpaniji huma indirizzati fit-Taqsima 3.1.2 ta’ dan ir-Regolament.

(32) Meta waslet għas-sejbiet definittivi tagħha, il-Kummissjoni kkunsidrat il-kummenti sottomessi mill-partijiet interessati.

(33) Il-Kummissjoni għarrfet lill-partijiet interessati kollha dwar il-fatti u l-kunsiderazzjonijiet essenzjali li abbażi tagħhom kienet beħsiebha timponi dazju anti-dumping definittiv fuq l-importazzjonijiet tal-ARK li joriġinaw mir-Russja u t-Turkija (id-“divulgazzjoni finali”). Il-partijiet kollha ngħataw perjodu li matulu setgħu jikkummentaw dwar id-divulgazzjoni finali.

(34) Wara d-divulgazzjoni finali, waslu kummenti mingħand l-ilmentatur, il-GtR, it-tliet produtturi esportaturi Russi li kkooperaw, il-Gvern tat-Turkija (“GtT”), it-tliet produtturi esportaturi Torok li kkooperaw u l-Assoċjazzjoni Torka tal-Esportaturi tal-Azzar. Intalbu seduti minn MMK, NLMK, il-GtT, Tezcan u l-Assoċjazzjoni Torka tal-Esportaturi tal-Azzar u dawn saru magħhom. Il-kummenti ppreżentati mill-partijiet u/jew ippreżentati matul is-seduti huma indirizzati fil-partijiet rispettivi ta’ dan ir-Regolament.

(35) Barra minn hekk, wara d-divulgazzjonijiet definittivi addizzjonali individwali, Tezcan u MMK talbu l-intervent tal-Uffiċjal tas-Seduta.

(36) Wara d-divulgazzjoni finali, CIB argumentat li l-miżuri anti-dumping jenħtieġ li jiġu sospiżi skont l-Artikolu 14(4) tar-Regolament bażiku minħabba l-bidliet fis-suq li seħħew wara t-tmiem tal-perjodu ta’ investigazzjoni. B’mod partikolari, CIB irreferiet għal żidiet qawwija fil-prezzijiet tal-ARK sa minn tmiem il-perjodu ta’ investigazzjoni, titjib qawwi fil-profittabbiltà ta’ ċerti produtturi tal-Unjoni minn dak iż-żmien ’l hawn, u s-sanzjonijiet kontra r-Russja li jiggarantixxu li ma jkunx probabbli li d-dannu jerġa’ jibda bħala riżultat tas-sospensjoni.

(37) L-Artikolu 14(4) jiddikjara li l-miżuri jistgħu jiġu sospiżi biss meta jkun improbabbli li d-dannu lill-industrija tal-Unjoni jerġa’ jibda bħala riżultat tas-sospensjoni. Il-Kummissjoni ma għandha l-ebda informazzjoni fil-fajl li tappoġġa li l-industrija tal-Unjoni tjiebet wara t-tmiem tal-perjodu ta’ investigazzjoni b’mod li jkun improbabbli li d-dannu jkompli. Il-fatt li l-prezzijiet tal-ARK setgħu żdiedu wara l-perjodu ta’ investigazzjoni waħdu ma jistax ikun il-bażi għal konklużjoni li l-industrija tal-Unjoni ma għadhiex iġġarrab dannu anke jekk ġiet aċċettata l-asserzjoni ta’ CIB li l-profittabbiltà ta’ “ċerti produtturi tal-Unjoni” kienet tiżdied. Fil-fatt, il-ftuħ tal-investigazzjoni stess seta’ kellu tali effetti u għalhekk dawk l-effetti malajr jispiċċaw jekk il-miżuri definittivi jiġu sospiżi. Il-Kummissjoni tista’ tissospendi biss il-miżuri wara analiżi bir-reqqa tas-sitwazzjoni tal-industrija tal-Unjoni wara l-perjodu ta’ investigazzjoni, u tal-bidliet allegati fil-kundizzjonijiet tas-suq u li teħtieġ il-ġbir ta’ informazzjoni dettaljata. Din il-valutazzjoni normalment issir barra mill-proċedimenti ta’ investigazzjoni, b’mod partikolari meta asserzjonijiet bħal dawn jiġu ppreżentati tard u mingħajr l-evidenza ta’ sostenn meħtieġa, kif ġara f’dan il-każ.

(38) Wara d-divulgazzjoni finali, il-GtR argumenta li l-applikazzjoni tal-Artikolu 18 tar-Regolament bażiku fir-rigward ta’ żewġ produtturi esportaturi Russi ma kinitx iġġustifikata peress li l-kumpaniji kkooperaw, ipprovdew tweġibiet estensivi għall-kwestjonarju u għat-talba għal informazzjoni addizzjonali billi inkludew kalkoli intermedji u għamlu l-korrezzjonijiet mitluba. Barra minn hekk, il-GtR indika li l-ittri dwar l-applikazzjoni tal-Artikolu 18 intbagħtu aktar minn xahar wara li ġew konklużi l-verifiki u l-kontroverifiki mill-bogħod.

(39) Il-Kummissjoni nnotat li r-raġunijiet għall-applikazzjoni tal-Artikolu 18 tar-Regolament bażiku ġew ikkomunikati u spjegati kif xieraq lill-kumpaniji rispettivi wara li l-informazzjoni kollha miġbura mit-tweġibiet għall-kwestjonarju u dawk dwar l-insuffiċjenza u matul il-verifiki u l-kontroverifiki mill-bogħod, ġiet analizzata kif xieraq. Fir-rigward ta’ PAOS, il-kwistjoni hija indirizzata fid-dettall fil-premessi (93) sa (109). Fir-rigward tal-MMK, ir-raġunijiet huma spjegati fil-premessi (75) sa (90) b’mod ġenerali u, għal raġunijiet ta’ kunfidenzjalità, fl-iżvelar speċifiku tal-kumpanija fid-dettall. Għalhekk, il-Kummissjoni ċaħdet l-asserzjonijiet tal-GtR dwar l-applikazzjoni tal-Artikolu 18 tar-Regolament bażiku.

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(40) Il-prodott ikkonċernat huma prodotti rrumblati ċatti tal-ħadid jew tal-azzar illigat jew azzar mhux illigat; miksija jew mgħottija permezz ta’ galvanizza f’banju sħun biż-żingu u/jew bl-aluminju u/jew bil-manjeżju, sew jekk ligati bis-siliċju sew jekk le; b’passivazzjoni kimika; bi kwalunkwe trattament tal-wiċċ addizzjonali bħal żejt jew issiġillar jew mingħajru; li skont il-piż fihom: mhux aktar minn 0,5 % ta’ karbonju, mhux aktar minn 1,1 % ta’ aluminju, mhux aktar minn 0,12 % ta’ nijobju, mhux aktar minn 0,17 % ta’ titanju u mhux aktar minn 0,15 % ta’ vanadju; ippreżentati f’kojls, f’folji maqtugħin skont it-tul u fi strixxi dojoq, li joriġinaw fir-Russja u t-Turkija, u li attwalment jaqgħu taħt il-kodiċijiet NM ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (il-Kodiċijiet TARIC: 7210410020, 7210410030, 7210490020, 7210490030, 7210610020, 7210610030, 7210690020, 7210690030, 7210908092, 7212300020, 7212300030, 7212506120, 7212506130, 7212506920, 7212506930, 7212509014, 7212509092, 7225920020, 7225920030, 7225990022, 7225990023, 7225990041, 7225990092, 7225990093, 7226993010, 7226993030, 7226997013, 7226997093, 7226997094) (“il-prodott ikkonċernat”). Il-prodotti li ġejjin huma esklużi: — tal-azzar inossidabbli, tal-azzar tas-siliċju manjetiku, u tal-azzar b’veloċità għolja, — mhux maħdumin aktar ħlief illaminati bis-sħana jew illaminati bil-kesħa (cold-reduced).

(41) L-ARK jiġi prodott billi kojls, folji u strixxi tal-azzar irrumblati ċatti jinksew permezz ta’ immersjoni f’banju ta’ metall jew ta’ liga tal-metall taż-żingu mdewweb. Il-metall tal-kisi jingħaqad mas-substrat tal-azzar f’reazzjoni metallurġika sabiex jifforma struttura b’diversi saffi ta’ ligi, li jirriżulta f’kisja li tkun imwaħħda metallurġikament mal-azzar. Il-wiċċ tal-prodott ikompli jiġi ttrattat permezz ta’ passivazzjoni kimika sabiex il-wiċċ jiġi protett kontra l-umdità u sabiex jonqos ir-riskju li jifformaw prodotti ta’ korrużjoni waqt il-ħżin u t-trasport.

(42) L-ARK jintuża prinċipalment fis-settur tal-kostruzzjoni għal diversi materjali tal-bini għall-kisi iżda wkoll għall-manifattura ta’ apparat elettrodomestiku, għall-proċessi ta’ fformar ta’ folji permezz ta’ ġbid fil-fond (deep-drawing) u proċessi ta’ stampar u għall-pajpijiet żgħar iwweldjati.

2.2. Prodott simili

(43) L-investigazzjoni wriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott ikkonċernat; — il-prodott immanifatturat u mibjugħ fis-suq domestiku tar-Russja u t-Turkija; u — il-prodott immanifatturat u mibjugħ fl-Unjoni mill-industrija tal-Unjoni.

(44) Il-Kummissjoni ddeċidiet li dawk il-prodotti huma, għalhekk, prodotti simili skont l-Artikolu 1(4) tar-Regolament bażiku.

2.3. L-asserzjonijiet rigward l-ambitu tal-prodott

(45) Importatur talab li l-ARK bi ħxuna ta’ anqas minn 0,40 mm (“daqsijiet irqaq”) jiġi eskluż mill-ambitu tal-investigazzjoni. Il-parti argumentat li d-daqsijiet irqaq, aktar intensivi fix-xogħol u għaljin, jifformaw segment distint li jiġi prodott fi kwantitajiet insuffiċjenti mill-industrija tal-Unjoni. Il-parti żiedet li l-esklużjoni ta’ daqsijiet irqaq ma jnaqqasx l-effett korrettiv tal-miżuri mitluba mill-ilmentaturi, filwaqt li l-impożizzjoni ta’ miżuri anti-dumping fuq daqsijiet irqaq tagħmel ħsara lill-utenti (peress li ma jkollhom l-ebda aċċess għal prodotti bħal dawn bi prezzijiet kompetittivi).

(46) Il-Kummissjoni sabet li r-raġunijiet għat-talba kienu infondati minħabba li, b’mod ġenerali, l-industrija tal-Unjoni għandha kapaċità ta’ produzzjoni għad-daqsijiet kollha meħtieġa tal-ARK (8). Il-Kummissjoni sabet ukoll li t-tipi kollha tal-ARK, irrispettivament mid-daqs jew mill-punt tal-importazzjoni tagħhom, jiġu prodotti f’linji ta’ galvanizzar f’banju sħun u għandhom l-istess karatteristiċi f’termini tal-karatteristiċi fiżiċi u tekniċi bażiċi tagħhom, l-użi finali u l-interkambjabbiltà tagħhom. Għalhekk, il-Kummissjoni rrifjutat it-talba għall-esklużjoni.

(47) Tezcan, produttur Tork ta’, fost l-oħrajn, AluZinc miksi b’ARK (“ARK AluZinc”) talab l-esklużjoni ta’ ARK AluZinc mill-ambitu tal-miżuri. Skont il-parti, il-prodotti tal-ARK AluZinc huma segment distint tal-ARK, li ma jikkompetix mal-prodotti mmanifatturati mill-industrija tal-Unjoni. Il-parti ddikjarat li l-prodotti tal-ARK AluZinc ma ġewx immanifatturati fl-Unjoni “fi kwantitajiet kummerċjalment vijabbli” u li l-produttur tal-Unjoni li jimmanifattura tali prodott ma setax jipprovdi l-ammont ta’ ARK AluZinc meħtieġ sabiex jissodisfa d-domanda fl-Unjoni.

(48) Il-Kummissjoni sabet li r-raġunijiet għat-talba kienu infondati minħabba li, anke jekk temporanjament kien hemm produzzjoni limitata fl-Unjoni ta’ ARK AluZinc, b’mod ġenerali, l-industrija tal-Unjoni għandha kapaċità ta’ produzzjoni għal ARK AluZinc. Il-Kummissjoni sabet ukoll li t-tipi kollha ta’ ARK, irrispettivament mill-kisi tagħhom, huma prodotti f’linji ta’ galvanizzar f’banju sħun. Barra minn hekk, l-ARK AluZinc u ARK b’kisjiet oħrajn għandhom l-istess karatteristiċi fiżiċi u tekniċi bażiċi u użi finali u huma interkambjabbli (9). Għalhekk, il-Kummissjoni rrifjutat it-talba għall-esklużjoni.

(49) Wara d-divulgazzjoni finali, Tezcan reġgħet tenniet it-talba tagħha. Hija ddikjarat li ma kien hemm l-ebda produzzjoni tal-Unjoni bħala riżultat ta’ ġestjoni finanzjarja ħażina min-naħa tal-uniku produttur tal-Unjoni tal-ARK AluZinc. Tezcan insistiet li l-ARK AluZinc u Zinc kienu prodotti kompletament differenti – fiżikament, kimikament u teknikament – jiġifieri abbażi tal-proċess ta’ produzzjoni tal-ARK AluZinc u xi proprjetajiet tal-AluZinc.

(50) Il-Kummissjoni sabet li r-raġunijiet ta’ Tezcan għat-talba kienu infondati minħabba li l-produttur li semmiet Tezcan kellu pjan ta’ negozju vijabbli u baqa’ parti vijabbli mill-industrija tal-Unjoni. Barra minn hekk, il-Kummissjoni kienet sabet li t-tipi kollha ta’ ARK, irrispettivament mill-kisi tagħhom, jiġu prodotti f’linji ta’ galvanizzar f’banju sħun, li kien rikonoxxut minn Tezcan meta nnotat li l-uniku produttur tal-Unjoni tal-ARK AluZinc għandu linja waħda ta’ galvanizzar f’banju sħun iżda żewġ bramel, li jistgħu jiġu ssostitwiti bejniethom, skont jekk il-produttur ikunx irid jipproduċi ARK AluZinc jew prodotti oħra. Barra minn hekk, l-asserzjoni li mhux il-kisjiet kollha tal-ARK ikollhom eżattament l-istess proprjetajiet ma jneħħix il-fatt li l-ARK AluZinc u ARK b’kisjiet oħra għandhom l-istess karatteristiċi f’termini tal-karatteristiċi fiżiċi u tekniċi bażiċi tagħhom, l-użi finali u l-interkambjabbiltà (10) tagħhom. Għalhekk, il-Kummissjoni rrifjutat it-talba għall-esklużjoni.

3. DUMPING

3.1. Ir-Russja

3.1.1. Il-valur normali

(51) Il-Kummissjoni l-ewwel eżaminat jekk il-volum totali ta’ bejgħ domestiku ta’ kull produttur esportatur li kkoopera kienx rappreżentattiv, f’konformità mal-Artikolu 2(2) tar-Regolament bażiku. Il-bejgħ domestiku jkun rappreżentattiv jekk it-total tal-volum ta’ bejgħ domestiku tal-prodott simili lil klijenti indipendenti fis-suq domestiku għal kull produttur esportatur ikun jirrappreżenta mill-anqas 5 % tal-volum totali tiegħu ta’ bejgħ għall-esportazzjoni tal-prodott ikkonċernat lejn l-Unjoni matul il-perjodu ta’ investigazzjoni. Abbażi ta’ dan, il-bejgħ totali minn kull produttur esportatur li kkoopera tal-prodott simili fis-suq domestiku, kien rappreżentattiv.

(52) Il-Kummissjoni sussegwentement identifikat it-tipi ta’ prodotti mibjugħin lokalment li kienu identiċi jew komparabbli mat-tipi ta’ prodotti mibjugħin għall-esportazzjoni lejn l-Unjoni.

(53) Il-Kummissjoni mbagħad eżaminat jekk il-bejgħ domestiku minn kull produttur esportatur li kkoopera fis-suq domestiku tiegħu għal kull tip ta’ prodott li huwa identiku jew komparabbli ma’ tip ta’ prodott mibjugħ għall-esportazzjoni lejn l-Unjoni kienx rappreżentattiv, f’konformità mal-Artikolu 2(2) tar-Regolament bażiku. Il-bejgħ domestiku ta’ tip ta’ prodott huwa rappreżentattiv jekk il-volum totali ta’ bejgħ domestiku ta’ dak it-tip ta’ prodott lil klijenti indipendenti matul il-perjodu ta’ investigazzjoni jirrappreżenta mill-anqas 5 % tal-volum totali ta’ bejgħ għall-esportazzjoni tat-tip ta’ prodott identiku jew komparabbli lejn l-Unjoni.

(54) Il-Kummissjoni stabbiliet li MMK ma kinitx tbigħ tip wieħed ta’ prodott fi kwantitajiet rappreżentattivi fis-suq domestiku. Barra minn hekk, it-tliet produtturi esportaturi Russi li kkooperaw kollha ma kinux ibigħu ċerti tipi ta’ prodotti fis-suq domestiku.

(55) Imbagħad, il-Kummissjoni ddefiniet il-proporzjon tal-bejgħ bi profitt lil klijenti indipendenti fis-suq domestiku għal kull tip ta’ prodott matul il-perjodu ta’ investigazzjoni sabiex tiddeċiedi jekk tużax il-bejgħ domestiku attwali għall-kalkolu tal-valur normali, f’konformità mal-Artikolu 2(4) tar-Regolament bażiku.

(56) Il-valur normali huwa bbażat fuq il-prezz domestiku effettiv għal kull tip ta’ prodott, irrispettivament minn jekk dak il-bejgħ huwiex profittabbli jew le, jekk: (a) il-volum ta’ bejgħ tat-tip ta’ prodott, mibjugħ bi prezz tal-bejgħ nett li huwa daqs jew ogħla mill-kost ikkalkolat ta’ produzzjoni, irrappreżenta aktar minn 80 % tal-volum totali ta’ bejgħ ta’ dan it-tip ta’ prodott; u (b) l-prezz medju ponderat tal-bejgħ ta’ dak it-tip ta’ prodott ikun daqs jew ogħla mill-kost unitarju tal-produzzjoni.

(57) F’sitwazzjoni bħal din, il-valur normali huwa l-medja ponderata tal-prezzijiet tal-bejgħ domestiku kollu ta’ dak it-tip ta’ prodott matul il-perjodu ta’ investigazzjoni.

(58) Il-valur normali huwa l-prezz domestiku effettiv għal kull tip ta’ prodott tal-bejgħ domestiku bi profitt biss tat-tipi ta’ prodotti matul il-perjodu ta’ investigazzjoni, jekk: (a) il-volum ta’ bejgħ bi profitt tat-tip ta’ prodott jirrappreżenta 80 % jew anqas mill-volum totali ta’ bejgħ ta’ dan it-tip; jew (b) il-prezz medju ponderat ta’ dan it-tip ta’ prodott ikun anqas mill-kost unitarju tal-produzzjoni.

(59) L-analiżi tal-bejgħ domestiku wriet li, skont it-tip ta’ prodott, bejn 47 u 100 % tal-bejgħ domestiku kollu ta’ MMK, bejn 43 % u 100 % tal-bejgħ domestiku kollu ta’ NLMK u bejn 24 u 100 % tal-bejgħ domestiku kollu ta’ PAOS kien profittabbli u l-prezz tal-bejgħ medju ponderat tagħhom kien ogħla mill-kost tal-produzzjoni. Għaldaqstant, il-valur normali ġie kkalkolat bħala medja ponderata tal-prezzijiet tal-bejgħ domestiku kollu matul il-perjodu ta’ investigazzjoni jew medja ponderata tal-bejgħ bi profitt biss.

(60) Għat-tipi ta’ prodotti fejn il-prezz tal-bejgħ medju ponderat kien aktar baxx mill-kost tal-produzzjoni, il-valur normali ġie kkalkolat bħala medja ponderata tal-bejgħ bi profitt ta’ dak it-tip ta’ prodott.

(61) Fejn ma kien hemm l-ebda bejgħ tat-tip ta’ prodott tal-prodott simili fil-perkors normali tan-negozju jew fejn tip ta’ prodott ma nbiegħx fi kwantitajiet rappreżentattivi fis-suq domestiku, il-Kummissjoni ħadmet il-valur normali f’konformità mal-Artikolu 2(3) u (6) tar-Regolament bażiku.

(62) Il-valur normali tfassal billi żdied dan li ġej mal-kost medju tal-produzzjoni tal-prodott simili tal-produtturi esportaturi li kkooperaw matul il-perjodu ta’ investigazzjoni: (a) l-ispejjeż tal-bejgħ medji ponderati, ġenerali u amministrattivi (“SG&A”) imġarrba mill-produtturi esportaturi li kkooperaw għall-bejgħ domestiku tal-prodott simili, fil-perkors normali tan-negozju, matul il-perjodu ta’ investigazzjoni; u (b) l-profitt medju ponderat magħmul mill-produtturi esportaturi li kkooperaw għall-bejgħ domestiku tal-prodott simili, fil-perkors normali tan-negozju, matul il-perjodu ta’ investigazzjoni.

(63) Għat-tipi ta’ prodotti mhux mibjugħa fi kwantitajiet rappreżentattivi fis-suq domestiku, ġew miżjuda l-ispejjeż SG&A medji u l-profitt tat-tranżazzjonijiet li saru matul il-perkors normali tan-negozju fis-suq domestiku għal dawk it-tipi. Għat-tipi ta’ prodotti mhux mibjugħa għalkollox fis-suq domestiku, ġew miżjuda l-ispejjeż SG&A medji ponderati u l-profitt tat-tranżazzjonijiet kollha li saru matul il-perkors normali tan-negozju fis-suq domestiku.

(64) Il-kost tal-produzzjoni ġie aġġustat fejn kien iġġustifikat skont l-Artikolu 2(5) tar-Regolament bażiku. It-tliet produtturi esportaturi kollha li kkooperaw kisbu ċerta materja prima minn fornituri relatati. Il-Kummissjoni eżaminat jekk dik il-materja prima nxtratx bi prezz distakkat u, fejn meħtieġ, aġġustat il-kost tal-produzzjoni sabiex jirrifletti b’mod raġonevoli l-kostijiet assoċjati mal-produzzjoni u l-bejgħ tal-prodott ikkonċernat.

(65) Wara d-divulgazzjoni finali, NLMK sostniet li tali aġġustamenti ma kinux ġustifikati, b’mod partikolari, peress li l-Kummissjoni ma qisitx l-effett tal-kost tal-merkanzija inkluż fil-prezz tal-materja prima eżaminata mibjugħa lill-NLMK u lil klijenti mhux relatati f’diversi termini ta’ konsenja, għalkemm din l-informazzjoni kienet disponibbli. Il-Kummissjoni aċċettat l-asserzjoni fir-rigward ta’ ċerta materja prima u rrevediet il-valur normali kif xieraq. Il-kalkolu rivedut ġie żvelat lill-kumpanija.

(66) Wara d-divulgazzjoni finali, PAOS sostniet li l-aġġustament tal-kost tal-materja prima skont l-Artikolu 2(5) tar-Regolament bażiku kien illegali. B’mod partikolari, il-kumpanija argumentat li l-Artikolu 2(5) tar-Regolament bażiku ppermetta lill-Kummissjoni tiddevja mir-rekords tal-kumpanija f’żewġ sitwazzjonijiet: (a) meta r-rekords ma kinux f’konformità mal-prinċipji tal-kontabilità ġeneralment aċċettati tal-pajjiż ikkonċernat u (b) meta r-rekords ma kinux jirriflettu b’mod raġonevoli l-kostijiet assoċjati mal-produzzjoni u l-bejgħ tal-prodott li qed jiġi investigat. Fir-rigward tat-tieni sitwazzjoni, il-kumpanija rreferiet għall-paragrafu 6.97 tar-rapport tal-Korp tal-Appell tad-WTO f’Ukraine – Ammonium Nitrate (Russia) (11), li jgħid “it-tieni kundizzjoni fl-ewwel sentenza tal-Artikolu 2.2.1.1 [tal-Ftehim tad-WTO dwar l-Anti-dumping] hija relatata ma’ jekk ir-rekords miżmuma mill-esportatur jew mill-produttur li jkun qed jiġi investigat jikkorrispondux b’mod xieraq u suffiċjenti mal-kostijiet imġarrba mill-esportatur jew mill-produttur investigat li jkollhom relazzjoni ġenwina mal-produzzjoni u l-bejgħ tal-prodott speċifiku taħt kunsiderazzjoni jew jirriproduċuhomx”.

(67) Il-Kummissjoni nnotat li l-punt 6.97 tar-rapport tal-Korp tal-Appell f’Ukraine – Ammonium Nitrate (Russia) jenħtieġ li jitqies fil-kuntest previst mill-punti li jippreċeduh. Diġà f’EU – Biodiesel (Argentina) (12), il-Korp tal-Appell approva li l-prezzijiet tal-materja prima bejn il-partijiet relatati setgħu jitqiesu li ma kinux distakkati u għaldaqstant setgħu jiġu miċħuda. Il-punt 6.97 tar-rapport tal-Korp tal-Appell f’Ukraine – Ammonium Nitrate (Russia) kompla jiċċara li s-sitwazzjonijiet imsemmija fir-rapport tal-Panel f’EU –Biodiesel (Argentina) jenħtieġ li ma jinftiehmux bħala eċċezzjonijiet miftuħa iżda jenħtieġ li jiġu eżaminati fuq bażi ta’ każ b’każ. F’dan il-każ, il-Kummissjoni rrifjutat il-prezzijiet ta’ ċerta materja prima mixtrija minn PAOS mingħand fornituri relatati wara analiżi xierqa u għalhekk b’mod għalkollox konsistenti mar-regoli tad-WTO. Il-Kummissjoni qabblet il-prezzijiet mitluba mill-fornitur relatat lil PAOS ma’ dawk mitluba mill-fornitur relatat lil klijenti mhux relatati. Abbażi ta’ dan, il-Kummissjoni sabet li l-prezzijiet mitluba mill-fornitur relatat lil PAOS ma kinux distakkati. B’hekk, l-asserzjoni ġiet miċħuda.

(68) Barra minn hekk, PAOS sostniet li l-Kummissjoni ma użatx il-metodoloġija korretta meta analizzat jekk il-prezz ta’ ċerta materja prima mħallas bejn PAOS u l-fornituri relatati tagħha kienx distakkat. Il-kumpanija argumentat li l-Kummissjoni messha qabblet il-prezzijiet imħallsa minn PAOS meta tixtri materja prima mill-fornituri relatati tagħha mal-prezzijiet mitluba minn fornituri indipendenti.

(69) F’dan ir-rigward, il-Kummissjoni nnotat li kienet prattika stabbilita li jintużaw il-prezzijiet mitluba mill-fornitur relatat għall-analiżi tal-prezzijiet ta’ distakkament. F’dan il-każ, il-prezzijiet tal-bejgħ tal-fornitur relatat lil PAOS u lil klijenti mhux relatati kienu disponibbli u vverifikati. Għalhekk, il-Kummissjoni sabet li kien xieraq li tuża l-informazzjoni vverifikata għall-analiżi tagħha. Barra minn hekk, il-kumpanija ma pprovdiet l-ebda spjegazzjoni għad-differenza fil-prezz għajr ir-relazzjoni bejn il-fornitur u PAOS. Konsegwentement, il-Kummissjoni ċaħdet l-asserzjoni.

(70) Fl-aħħar nett, PAOS ikkummentat dwar għadd ta’ dettalji tekniċi li jikkonċernaw l-analiżi tal-prezzijiet ta’ distakkament. L-ewwel, il-kumpanija oġġezzjonat għar-rifjut tal-introjtu finanzjarju fil-kalkolu tat-telf iġġenerat mill-fornitur tal-faħam. It-tieni, il-kumpanija argumentat li l-Kummissjoni ma rreflettietx b’mod korrett id-differenzi f’ċerti gradi tal-faħam mixtrija minn PAOS fit-tqabbil tal-prezzijiet. It-tielet, il-kumpanija indikat żball klerikali fil-kalkolu tal-konsum totali tal-faħam. Ir-raba’, il-kumpanija sostniet li l-Kummissjoni qabblet b’mod żbaljat il-prezz tal-bejgħ tal-pellets tal-mineral tal-ħadid lil klijenti mhux relatati mal-prezz tal-bejgħ mill-ġdid mitlub minn PAOS għall-pellets tal-mineral tal-ħadid, li nxtraw mingħand il-fornitur relatat għall-iskop uniku tal-bejgħ mill-ġdid tagħhom. Il-ħames, il-kumpanija sostniet li l-Kummissjoni ma qisitx id-differenzi fit-termini tal-konsenja u għalhekk fil-kost tal-merkanzija inkluż fil-prezz tal-bejgħ tal-pellets tal-mineral tal-ħadid meta fornuti lil PAOS u lil klijenti mhux relatati. U s-sitta, fejn il-Kummissjoni wettqet l-analiżi tal-prezzijiet għal kategorija wiesgħa ta’ pellets tal-mineral tal-ħadid (bi fluss u mingħajr fluss), il-kumpanija sostniet li ċerti pellets, li l-informazzjoni dwarhom ma kinitx speċifikata fl-elenkar tax-xiri, jenħtieġ li jitqiesu jew bħala bi fluss jew mingħajr fluss.

(71) Il-Kummissjoni eżaminat l-asserzjonijiet u kkonkludiet li t-tieni, it-tielet u r-raba’ punti deskritti fil-premessa (70), kienu jeħtieġu korrezzjoni fil-kalkolu tal-aġġustament tal-kost. F’dan ir-rigward, il-Kummissjoni qabblet il-prezz tal-grad tal-faħam inkwistjoni mal-grad tal-faħam l-aktar simili, ikkoreġiet l-iżball klerikali fil-kalkolu tal-konsum totali tal-faħam, u użat il-prezz tal-bejgħ tal-pellets tal-mineral tal-ħadid għall-konsum ta’ PAOS għall-analiżi tal-prezzijiet ta’ distakkament. Iċ-ċifri kkoreġuti ġew iddivulgati mill-ġdid lill-kumpanija.

(72) Madankollu, il-Kummissjoni ċaħdet l-asserzjonijiet deskritti fil-punti wieħed, ħamsa u sitta fil-premessa (70) għar-raġunijiet li ġejjin: — L-introjtu finanzjarju ġie miċħud peress li kien iġġenerat mill-imgħax riċevut minn self mogħti. Għalhekk, il-Kummissjoni qieset li tali introjtu ma kienx marbut mal-produzzjoni u l-bejgħ tal-materja prima. — Il-Kummissjoni ma setgħetx tqis id-differenzi fil-kost tal-merkanzija inklużi fil-prezz tal-bejgħ tat-tranżazzjonijiet taħt diversi termini ta’ konsenja peress li la l-fornitur relatat u lanqas PAOS ma rrapportaw il-kost tal-merkanzija mġarrab. — L-informazzjoni pprovduta minn PAOS dwar li ċerti tipi ta’ pellets tal-mineral tal-ħadid ikunu bi fluss jew mingħajr fluss ma setgħetx tiġi vverifikata f’dan il-punt tal-investigazzjoni. Il-kumpanija lanqas ma pprovdiet xi evidenza bħala sostenn għall-asserzjoni tagħha.

3.1.2. Il-prezz tal-esportazzjoni

(73) Il-produtturi esportaturi Russi li kkooperaw kienu jesportaw lejn l-Unjoni permezz ta’ kumpaniji relatati li jaġixxu bħala importatur skont l-Artikolu 2(9) tar-Regolament bażiku jew permezz ta’ negozjanti relatati li jinsabu f’pajjiż terz.

(74) MMK irrapportat il-bejgħ ta’ ARK lill-Unjoni permezz ta’ MMK Steel Trade, negozjant relatat li jinsab fl-Iżvizzera, u permezz ta’ kumpanija oħra li tinsab fl-Iżvizzera li l-MMK iddeskriviet bħala mhux relatata (minn hawn ’il quddiem “in-negozjant Żvizzeru”).

(75) Fir-rigward tan-negozjant Żvizzeru, il-Kummissjoni staqsiet dwar in-natura tar-relazzjoni tiegħu ma’ MMK. B’mod partikolari, il-Kummissjoni analizzat id-dokumenti disponibbli għall-pubbliku maħruġa minn MMK, bħar-rapporti finanzjarji konsolidati tal-Grupp MMK (13), id-divulgazzjonijiet tat-tranżazzjonijiet mal-partijiet interessati (14), ir-rapporti annwali u l-annessi tagħhom (15), u informazzjoni disponibbli faċilment fil-bażijiet tad-data tal-intelliġenza tas-suq, bħal Dun & Bradstreet.

(76) L-informazzjoni pprovduta mill-kumpanija u miġbura mill-Kummissjoni minn sorsi oħrajn wasslet lill-Kummissjoni sabiex tikkonkludi li MMK ipprovdiet informazzjoni qarrieqa dwar ir-relazzjoni tagħha man-negozjant Żvizzeru, u b’hekk fixklet l-investigazzjoni. Għal raġunijiet ta’ kunfidenzjalità, l-analiżi li wasslet għall-konklużjoni tal-Kummissjoni ġiet żvelata lil MMK biss.

(77) B’riżultat ta’ dan, il-Kummissjoni ma kellha l-ebda informazzjoni dwar il-prezzijiet tal-bejgħ mill-ġdid ta’ tranżazzjonijiet lill-ewwel klijent indipendenti fl-Unjoni għall-bejgħ li sar permezz tan-negozjant Żvizzeru, u lanqas dwar il-funzjonijiet konkreti tiegħu, u għalhekk ma setgħetx tistabbilixxi l-prezz tal-esportazzjoni għal kanal wieħed tal-bejgħ tal-kumpanija fis-suq tal-Unjoni. Għalhekk, il-Kummissjoni informat lill-kumpanija bl-intenzjoni tagħha li tapplika l-Artikolu 18 tar-Regolament bażiku fir-rigward tal-informazzjoni li hija naqset li tipprovdi.

(78) L-ispjegazzjonijiet ipprovduti minn MMK, wara l-ittra tal-Artikolu 18, ma biddlux il-konklużjoni tal-Kummissjoni li MMK ipprovdiet informazzjoni qarrieqa dwar ir-relazzjoni tagħha man-negozjant Żvizzeru, u b’hekk fixklet l-investigazzjoni. Għal raġunijiet ta’ kunfidenzjalità, l-analiżi tal-kummenti ta’ MMK dwar l-intenzjoni li jiġi applikat l-Artikolu 18 tar-Regolament bażiku ġiet żvelata biss lil MMK.

(79) B’riżultat ta’ dan, il-Kummissjoni kkonfermat l-applikazzjoni tal-Artikolu 18 tar-Regolament bażiku għall-bejgħ fis-suq tal-Unjoni mwettaq permezz tan-negozjant Żvizzeru. F’dan ir-rigward, il-Kummissjoni bbażat id-determinazzjoni tal-marġni tad-dumping għal dan il-kanal ta’ bejgħ fuq il-marġnijiet tad-dumping ikkalkolati għall-bejgħ imwettaq permezz ta’ MMK Steel Trade.

(80) Fil-kummenti tagħha dwar id-divulgazzjoni finali, MMK issottomettiet li l-Kummissjoni għamlet żball meta applikat l-Artikolu 18 tar-Regolament bażiku għal MMK fir-rigward tan-negozjant Żvizzeru. F’dan ir-rigward, il-kumpanija sostniet li l-Kummissjoni naqset milli tqis ċerti dokumenti pprovduti minn MMK u tenniet l-ispjegazzjoni tagħha tal-kontradizzjonijiet li sabet il-Kummissjoni. Barra minn hekk, MMK sostniet li l-Kummissjoni kisret l-istandard legali stabbilit mill-Artikolu 18 tar-Regolament bażiku fl-għażla tal-fatti disponibbli billi għażlet dawk il-fatti bl-għan speċifiku li tippenalizza lil MMK billi applikat fatti negattivi disponibbli, li huwa kompletament inkompatibbli mal-għan u l-iskop tal-Artikolu 18 tar-Regolament bażiku.

(81) MMK ma pprovdiet ebda evidenza ġdida dwar ir-relazzjoni man-negozjant Żvizzeru. Il-Kummissjoni kienet diġà analizzat bir-reqqa l-informazzjoni kollha inklużi d-dokumenti msemmija mill-kumpanija. Barra minn hekk, il-Kummissjoni sabet li l-kumpanija ma pprovdiet l-ebda evidenza li tappoġġa l-ispjegazzjoni tal-informazzjoni kontradittorja dwar ir-relazzjoni bejn MMK u n-negozjant Żvizzeru. Għalhekk, il-Kummissjoni kkonfermat l-applikazzjoni tal-Artikolu 18 tar-Regolament bażiku.

(82) Fir-rigward tal-asserzjoni li l-Kummissjoni kisret l-istandard legali tal-Artikolu 18 tar-Regolament bażiku, il-Kummissjoni ma taqbilx. Kif spjegat hawn fuq, il-Kummissjoni ma setgħetx tistabbilixxi l-prezz tal-esportazzjoni għal kanal tal-bejgħ wieħed sħiħ tal-bejgħ tal-kumpanija fis-suq tal-Unjoni, u għalhekk hija bbażat il-marġni tad-dumping għal dan il-kanal tal-bejgħ fuq il-marġnijiet tad-dumping ikkalkolati għall-bejgħ imwettaq permezz ta’ negozjant relatat, MMK Steel Trade, li għaliha setgħet tistabbilixxi l-prezz tal-esportazzjoni.

(83) Dan l-approċċ huwa kompletament konformi mar-regoli rilevanti tad-WTO u mad-dritt tal-UE. Skont ir-rapport tal-Panel tad-WTO dwar United States – Anti-dumping and countervailing duties on certain products and the use of facts available (16), meta japplikaw il-fatti disponibbli, l-awtoritajiet investigattivi jkunu meħtieġa jagħżlu, b’mod imparzjali u oġġettiv, dawk il-fatti disponibbli li jikkostitwixxu sostituzzjonijiet raġonevoli għall-informazzjoni “meħtieġa” nieqsa fil-fatti u ċ-ċirkostanzi speċifiċi ta’ każ partikolari. Meta jagħmlu dan, l-awtoritajiet investigattivi jridu jqisu l-fatti kollha li jkunu disponibbli għalihom kif xieraq. Fl-għażla tal-fatti ta’ sostituzzjoni, l-Artikolu 6.8 tal-Ftehim dwar l-Anti-dumping tad-WTO ma jirrikjedix li l-awtoritajiet investigattivi jagħżlu dawk il-fatti li jkunu l-aktar “favorevoli” għall-parti li ma tikkooperax. L-awtoritajiet investigattivi jistgħu jqisu ċ-ċirkostanzi proċedurali li fihom l-informazzjoni tkun nieqsa, iżda l-Artikolu 6.8 ma japprovax l-għażla ta’ fatti ta’ sostituzzjoni għall-fini li tiġi ppenalizzata l-parti interessata.

(84) L-approċċ tal-Kummissjoni segwa bis-sħiħ din ir-regola. B’mod imparzjali, hija ħadet il-komportament tal-ipprezzar attwali u vverifikat ta’ MMK osservat f’kanal tal-bejgħ li għalih il-Kummissjoni setgħet tivverifika d-data rilevanti u użatu bħala mudell ta’ komportamenti tal-ipprezzar għall-kanal fejn id-data ma ġietx ipprovduta. Hija użat ammont medju ta’ dumping għal tip ta’ prodott rappreżentattiv tal-potenzjal ta’ dumping magħruf tal-kumpanija matul il-perjodu ta’ investigazzjoni. Fiċ-ċirkostanzi fejn il-kumpanija għażlet li ma tipprovdix lill-Kummissjoni bi proporzjon kbir tal-bejgħ tal-esportazzjoni tagħha, l-użu ta’ komportament tal-ipprezzar attwali u vverifikat eżerċitat mill-kumpanija matul il-perjodu ta’ investigazzjoni bħala mudell ma jistax jingħad li huwa soġġettiv jew punittiv. Dan iwassal għal marġnijiet ta’ dumping u ta’ dannu kemm jista’ jkun preċiżi fil-kuntest tan-nuqqas sinifikanti ta’ kooperazzjoni tal-kumpanija, u għalhekk jikkonforma mal-ġurisprudenza tad-WTO kkwotata minn MMK. Konsegwentement, il-Kummissjoni ċaħdet l-asserzjoni.

(85) Kif imsemmi fil-premessa (35), MMK talbet seduta ta’ smigħ mal-Uffiċjal tas-Seduta. Waqt is-seduta, MMK indikat li, fl-ittra tagħha tal-Artikolu 18, il-Kummissjoni ddikjarat li kienet se tapplika l-Artikolu 18(3) tar-Regolament bażiku. Il-kumpanija talbet kjarifika tal-bażi ġuridika peress li d-dokument ta’ divulgazzjoni ġenerali semma biss l-Artikolu 18 tar-Regolament bażiku. F’dan ir-rigward, il-kumpanija affermat li l-Kummissjoni messha applikat id-dispożizzjonijiet tal-Artikolu 18(3) tar-Regolament bażiku peress li MMK wieġbet għat-talbiet kollha tal-Kummissjoni għal informazzjoni meħtieġa, ma pprovdietx informazzjoni qarrieqa, u ma fixklitx l-investigazzjoni. Barra minn hekk, il-kumpanija ssottomettiet li l-Kummissjoni qatt ma kienet talbet l-informazzjoni dwar il-prezzijiet tal-esportazzjoni tan-negozjant Żvizzeru. Fl-aħħar nett, MMK tenniet li l-Kummissjoni kisret l-istandard legali tal-Artikolu 18 tar-Regolament bażiku meta applikat il-fatti disponibbli.

(86) Tabilħaqq, ir-referenza għall-Artikolu 18(3) fl-ittra tal-Artikolu 18 kienet żball klerikali ovvju peress li l-ittra qalet ukoll li s-servizzi tal-Kummissjoni kkonkludew li MMK ipprovdiet informazzjoni qarrieqa, u b’hekk fixklet l-investigazzjoni, kif previst fl-Artikolu 18(1) tar-Regolament bażiku. Mil-lingwa tal-ittra tal-Artikolu 18 u l-fatti tal-każ, huwa ċar li l-kundizzjonijiet għall-aċċettazzjoni ta’ data nieqsa skont l-Artikolu 18(3) tar-Regolament bażiku ma ġewx issodisfati peress li d-data – il-prezzijiet tal-esportazzjoni lill-ewwel klijent indipendenti – ma kinitx ingħatat u għalhekk ma kinitx verifikabbli. Barra minn hekk, huwa ċar li l-parti ma aġixxitx bl-aħjar mod li setgħet. Il-Kummissjoni nnotat ukoll li t-tweġiba ta’ MMK għall-ittra tal-Artikolu 18 uriet b’mod ċar li MMK kienet tifhem li ċ-ċirkostanzi kienu jirrikjedu l-Artikolu 18(1) tar-Regolament bażiku u li l-Kummissjoni kienet se ddur għall-fatti disponibbli. Din hija r-raġuni għaliex f’dik it-tweġiba MMK argumentat liema settijiet ta’ informazzjoni kellhom jintużaw minflok id-data injorata.

(87) Barra minn hekk, il-fatt li r-referenza għall-Artikolu 18(3) tar-Regolament bażiku kienet żball klerikali kien ikkonfermat mill-fatt li ma kien hemm l-ebda referenza għall-Artikolu 18(3) tar-Regolament bażiku fid-dokument ta’ divulgazzjoni ġenerali.

(88) Fir-rigward tal-asserzjonijiet elenkati fil-premessa (85) dwar il-kooperazzjoni tal-kumpanija, il-Kummissjoni nnotat li l-kumpanija kienet ingannat lill-Kummissjoni fir-rigward tar-relazzjoni stabbilita bejn MMK u n-negozjant Żvizzeru peress li kompliet issostni li l-kumpaniji ma kinux relatati. Barra minn hekk, il-kumpanija naqset milli tipprovdi l-prezzijiet tal-esportazzjoni tan-negozjant Żvizzeru, jiġifieri l-informazzjoni meħtieġa għad-determinazzjoni tal-marġni tad-dumping. Il-Kummissjoni qieset li l-kumpanija sostniet b’mod żbaljat li l-Kummissjoni qatt ma talbet il-prezzijiet tal-esportazzjoni tal-kummerċjant Żvizzeru. Fil-kwestjonarju għall-produtturi esportaturi ppubblikat fuq is-sit web tad-DĠ Kummerċ fid-data tal-bidu tal-investigazzjoni, il-kumpaniji relatati involuti fil-bejgħ tal-prodott li qed jiġi investigat lejn l-Unjoni huma b’mod ċar meħtieġa jimlew l-Anness I tal-kwestjonarju (17). Konsegwentement, iċ-ċaħda kontinwa tar-relazzjoni bejn MMK u n-negozjant Żvizzeru u n-nuqqas ta’ għoti tal-prezzijiet tal-esportazzjoni tan-negozjant Żvizzeru fixklu l-investigazzjoni.

(89) Għalhekk, il-Kummissjoni kkonfermat li hija kienet tqis li l-fatti joqogħdu fl-Artikolu 18(1) tar-Regolament bażiku. Madankollu, kif spjegat fil-premessi (82) sa (84), il-Kummissjoni fittxet li tistabbilixxi liema fatti disponibbli, abbażi tal-informazzjoni attwali pprovduta mill-kumpanija inkwistjoni, jikkostitwixxu sostituzzjoni raġonevoli għall-informazzjoni meħtieġa nieqsa f’dan il-każ.

(90) Wara r-rakkomandazzjonijiet tal-Uffiċjal tas-Seduta, il-Kummissjoni qieset bir-reqqa l-kwistjonijiet imqajma mill-kumpanija fis-seduta ta’ smigħ u infurmat lill-Uffiċjal tas-Seduta bil-konklużjonijiet tagħha.

(91) Minbarra l-kjarifiki pprovduti fil-premessi (81) sa (84) u (86) sa (89), il-Kummissjoni żvelat analiżi aktar dettaljata tal-kummenti ta’ MMK dwar id-divulgazzjoni finali u ppreżentata fis-seduta lill-kumpanija biss għal raġunijiet ta’ kunfidenzjalità.

(92) PAOS kienet tesporta lejn l-Unjoni permezz ta’ Severstal Export GmbH, negozjant relatat li jinsab fl-Iżvizzera, u SIA Severstal Distribution, importatur relatat li jinsab fil-Latvja. SDE hija ċentru tas-servizzi li kien ibigħ ARK lil klijenti mhux relatati fl-Unjoni kemm mingħajr ipproċessar kif ukoll wara pproċessar ulterjuri.

(93) SDE ma pprovdietx informazzjoni dwar ix-xiri u l-istokkijiet tal-ARK fit-tweġibiet tagħha għall-kwestjonarju u dwar l-insuffiċjenza. Il-kumpanija ġiet imfakkra sabiex tipprovdi din id-data permezz ta’ ittri elettroniċi mibgħuta fil-15 ta’ Novembru 2021 u fil-25 ta’ Jannar 2022. Minkejja t-talba fl-ittra tal-insuffiċjenza u t-tfakkiriet imsemmija hawn fuq, il-kumpanija ma pprovdietx l-informazzjoni nieqsa sal-ewwel jum taż-żjara ta’ verifika fuq il-post. Għalhekk, il-Kummissjoni ma setgħetx tanalizza d-data dwar ix-xiri qabel iż-żjara ta’ verifika, b’mod partikolari sabiex tivverifikaha għall-konsistenza ma’ partijiet oħrajn tat-tweġibiet għall-kwestjonarju u dwar l-insuffiċjenza. Id-data dwar ix-xiri ta’ negozjant relatat ġeneralment tintuża sabiex tgħaqqad il-bejgħ ta’ produttur esportatur lin-negozjant jew l-importatur tiegħu ma’ bejgħ mill-ġdid sussegwenti u hija kruċjali għad-determinazzjoni tal-prezz tal-esportazzjoni.

(94) Diġà matul iż-żjara ta’ verifika fil-bini ta’ SDE, il-Kummissjoni nnotat u ressqet kwistjonijiet għall-attenzjoni tal-kumpanija dwar it-tipi ta’ prodotti assenjati għal tranżazzjonijiet ta’ bejgħ mill-ġdid minn SDE. Il-Kummissjoni għażlet kampjun ta’ tranżazzjonijiet ta’ bejgħ mill-ġdid u vverifikat id-dokumenti disponibbli li jappoġġaw l-informazzjoni pprovduta mill-kumpanija, inklużi l-ispeċifikazzjonijiet tekniċi tal-prodotti mibjugħa. Il-Kummissjoni ġabret dokumenti ta’ sostenn relatati ma’ kampjun ta’ tnax-il fattura tal-bejgħ. F’erba’ każijiet, il-Kummissjoni osservat li t-tip ta’ prodott ġie assenjat b’mod żbaljat. Il-kumpanija qablet li tagħmel il-korrezzjonijiet. Madankollu, hija sostniet li l-kontroverifika tat-tranżazzjonijiet kollha ta’ bejgħ mill-ġdid potenzjalment affettwati mal-ispeċifikazzjonijiet tekniċi miftiehma fl-ordnijiet ta’ bejgħ, tkun ta’ piż kbir wisq. Għalhekk, il-kumpanija ssuġġeriet li tintuża metodoloġija bbażata fuq it-tipi ta’ prodotti mibjugħa minn PAOS lil SDE. Din il-kwistjoni ġiet irreġistrata kif xieraq fir-rapport ta’ verifika, li kien kondiviż mal-kumpanija. Il-kumpanija kellha l-opportunità li tikkummenta dwar żbalji fattwali potenzjali. Madankollu, SDE ma oġġezzjonat għall-ebda parti tar-rapport ta’ verifika.

(95) Wara l-verifika fuq il-post, il-Kummissjoni kkontroverifikat id-data dwar ix-xiri li SDE pprovdiet biss matul iż-żjara ta’ verifika mad-data dwar il-bejgħ korrispondenti ta’ PAOS. Il-Kummissjoni nnotat li ż-żewġ settijiet tad-data kienu għadhom inkonsistenti fir-rigward tat-tipi ta’ prodotti.

(96) F’dan ir-rigward, it-tipi ta’ prodotti li SDE rrapportat li xtrat fil-perjodu ta’ investigazzjoni mingħand PAOS iżda li PAOS ma rrapportatx li biegħet lil SDE kienu jirrappreżentaw madwar 30 % tal-volum totali mixtri rrapportat minn SDE.

(97) Minflok ma skartat kompletament is-sett tad-data kollu, il-Kummissjoni użat it-tranżazzjonijiet ta’ bejgħ mill-ġdid, li għalihom it-tipi ta’ prodotti ġew attribwiti b’mod korrett, sabiex tiddetermina l-marġni tad-dumping tat-tranżazzjonijiet ta’ bejgħ mill-ġdid b’tipi ta’ prodotti attribwiti b’mod żbaljat.

(98) Il-Kummissjoni kkonkludiet li PAOS ma pprovdietx l-informazzjoni meħtieġa sal-iskadenza stabbilita, u b’hekk fixklet l-investigazzjoni. Il-Kummissjoni informat lill-kumpanija bl-intenzjoni tagħha li tapplika l-Artikolu 18 tar-Regolament bażiku sal-punt tal-informazzjoni li l-kumpanija naqset li tipprovdi.

(99) Fil-kummenti tagħha dwar l-ittra tal-Artikolu 18, il-kumpanija ddikjarat li hija pprovdiet id-data kollha inklużi fajls intermedji fejn dawn ġew mitluba. Hija fakkret ukoll li l-ħolqien tat-tipi ta’ prodotti ġie spjegat lill-Kummissjoni u vverifikat minnha. Fejn il-Kummissjoni identifikat żbalji fit-tipi ta’ prodotti rrapportati, il-kumpanija pprovdiet korrezzjonijiet. PAOS argumentat li l-informazzjoni dwar ix-xiri ma kinitx użata fil-kalkolu tad-dumping. Hija indikat ukoll li l-Kummissjoni qatt ma qajmet dawn il-kwistjonijiet waqt il-kontroverifiki remoti u l-verifiki fuq il-post. Fir-rigward tal-konklużjoni tal-Kummissjoni dwar l-impossibbiltà li jiġu identifikati t-tipi ta’ prodotti mibjugħa minn SDE fis-suq tal-Unjoni, il-kumpanija fakkret l-ispjegazzjonijiet tagħha pprovduti fit-tweġiba dwar l-insuffiċjenza. Skont il-kumpanija, SDE ma setgħetx tipprovdi rabta għal kull tranżazzjoni bejn l-oġġetti mixtrija u mibjugħa minħabba l-ħżin, u diskrepanza bejn it-taħlita ta’ provvisti u t-taħlita ta’ bejgħ.

(100) Il-Kummissjoni ma tikkontestax li eventwalment, PAOS u SDE pprovdew l-informazzjoni mitluba fil-kwestjonarju. Madankollu, l-għoti tard ta’ ċerta informazzjoni impedixxa serjament il-kapaċità tal-Kummissjoni li tanalizza d-data kif xieraq.

(101) Għalkemm l-informazzjoni dwar ix-xiri ma tintużax direttament fil-kalkolu tal-marġni tad-dumping, din hija għodda għall-kontroverifika u għall-verifika tal-konsistenza interna tal-informazzjoni sottomessa mill-produttur u mill-importatur relatat tiegħu li tintuża fil-kalkolu. F’dan il-każ, it-tqabbil tad-data dwar il-bejgħ ta’ PAOS mad-data dwar ix-xiri ta’ SDE matul l-istess perjodu, il-perjodu ta’ investigazzjoni, żvela rapportar żbaljat, jew minn PAOS jew minn SDE, dwar it-tipi ta’ prodotti.

(102) Barra minn hekk, il-Kummissjoni ma setgħetx tkun konxja mill-iskala ta’ din il-kwistjoni waqt il-kontroverifiki remoti u l-verifika fuq il-post peress li SDE pprovdiet biss id-data dwar ix-xiri tagħha fl-ewwel jum tal-verifika, u b’hekk ma tatx ċans lill-Kummissjoni tanalizza l-informazzjoni minn qabel. Madankollu, il-Kummissjoni kienet diġà indikat li fil-kampjun tat-tranżazzjonijiet tal-bejgħ li ġew ivverifikati fid-dettall, xi tipi ta’ prodotti ġew irrapportati b’mod żbaljat.

(103) Fl-aħħar nett, il-fatt li ma kien hemm l-ebda rabta diretta bejn id-data dwar il-bejgħ ta’ PAOS u d-data dwar il-bejgħ mill-ġdid ta’ SDE ma kinitx il-problema inkwistjoni. Il-Kummissjoni osservat li tabilħaqq, il-merkanzija mibjugħa mill-ġdid minn SDE matul il-perjodu ta’ investigazzjoni kienet sa ċertu punt mixtrija qabel il-perjodu ta’ investigazzjoni. Madankollu, il-kwistjoni ewlenija kienet li t-tipi ta’ prodotti rrapportati bħala mixtrija minn SDE mingħand PAOS matul il-perjodu ta’ investigazzjoni f’ħafna każijiet ma kinux jaqblu mat-tipi ta’ prodotti rrapportati bħala mibjugħa minn PAOS lil SDE matul il-perjodu ta’ investigazzjoni. B’riżultat ta’ dan, il-Kummissjoni ma setgħetx tiddetermina jew tivverifika liema tipi ta’ prodotti, immanifatturati minn PAOS, fil-fatt ġew mibjugħa mill-ġdid minn SDE fis-suq tal-Unjoni matul il-perjodu ta’ investigazzjoni.

(104) Fid-dawl ta’ dan, il-Kummissjoni kkonfermat l-applikazzjoni tal-Artikolu 18 tar-Regolament bażiku għall-bejgħ fis-suq tal-Unjoni ta’ ċerti tipi ta’ prodotti permezz ta’ SDE.

(105) Għaldaqstant, għall-bejgħ ta’ PAOS lill-Unjoni permezz ta’ SDE li taġixxi bħala importatur, għat-tranżazzjonijiet fejn it-tip ta’ prodott kien identifikat b’mod korrett, il-prezz tal-esportazzjoni ġie stabbilit abbażi tal-prezz li bih il-prodott importat reġa’ nbiegħ għall-ewwel darba lil klijenti indipendenti fl-Unjoni, f’konformità mal-Artikolu 2(9) tar-Regolament bażiku. F’dan il-każ, l-aġġustamenti tal-prezz saru għall-kostijiet kollha mġarrba bejn l-importazzjoni u l-bejgħ mill-ġdid, inklużi l-ispejjeż SG&A, il-kost tal-ipproċessar, u l-profitti dovuti. Il-Kummissjoni użat il-fatti disponibbli sabiex tiddetermina l-prezz tal-esportazzjoni u sussegwentement il-marġni tad-dumping tat-tipi ta’ prodotti assenjati b’mod żbaljat mibjugħa lill-Unjoni permezz ta’ SDE.

(106) Wara d-divulgazzjoni finali, PAOS sostniet li l-applikazzjoni tal-Artikolu 18 tar-Regolament bażiku ma kinitx iġġustifikata. B’mod partikolari, il-kumpanija argumentat li l-informazzjoni li ssottomettiet kienet biss “mhux ideali f’kull aspett” u li din ġiet ipprovduta fil-ħin la l-Kummissjoni rċeviet l-informazzjoni li qabel kienet nieqsa ferm qabel id-divulgazzjoni finali. Barra minn hekk, il-kumpanija sostniet li l-Kummissjoni messha kkuntattjat lill-kumpanija meta skopriet l-inkonsistenzi fit-tipi ta’ prodotti rrapportati. PAOS argumentat li l-inkonsistenzi rriżultaw mill-fatt li l-produttur juża l-massa effettiva tal-kisi taż-żingu (imkejla fil-produzzjoni) filwaqt li SDE tuża l-massa nominali tal-kisi taż-żingu (inkluża fil-kodiċijiet tal-prodott tal-kumpanija).

(107) Minbarra d-deċiżjoni tal-Kummissjoni li tapplika l-Artikolu 18 tar-Regolament bażiku, PAOS ikkontestat ukoll l-għażla tal-fatti disponibbli. Minflok ma assenjat l-ogħla marġni ta’ dumping lit-tipi ta’ prodotti affettwati, li ġie kkalkolat għal tip ta’ prodott li jirrappreżenta biss 0,01 – 0,03 % mill-esportazzjonijiet tal-kumpanija fil-PI, il-Kummissjoni messha użat il-marġni ta’ dumping tat-tip ta’ prodott l-aktar rappreżentattiv f’termini ta’ kwantità tal-bejgħ. Inkella, il-kumpanija ssuġġeriet li l-Kummissjoni tuża l-marġni medju tad-dumping ta’ tipi ta’ prodotti rrapportati b’mod korrett.

(108) L-ewwel, il-Kummissjoni ma taqbilx mal-valutazzjoni tal-kumpanija tal-forniment fil-ħin ta’ data li kienet biss “mhux ideali f’kull aspett”. L-informazzjoni dwar ix-xiri minn SDE ġiet ipprovduta fi żmien li għamilha impossibbli għall-Kummissjoni li tivverifika kwalunkwe korrezzjoni potenzjali li kienet tiġi pprovduta wara l-verifiki u/jew kontroverifiki mill-bogħod. Għalhekk, il-fatt li l-Kummissjoni tikkuntattja lill-kumpanija wara li jkunu ġew skoperti l-inkonsistenzi kien jibqa’ mingħajr effett. Barra minn hekk, assenjazzjoni skorretta ta’ tipi ta’ prodotti ma hijiex sempliċi inkonvenjenza. Fil-bidu tal-investigazzjoni, il-Kummissjoni ddefiniet it-tipi ta’ prodotti abbażi ta’ ċerti karatteristiċi li influwenzaw il-kostijiet u l-prezzijiet tal-ARK biex ikun jista’ jsir tqabbil xieraq. Mingħajr tipi ta’ prodotti korretti, ma huwiex possibbli li l-prezz tal-bejgħ domestiku jitqabbel mal-kost tal-produzzjoni biex jiġi ddeterminat il-valur normali għal kull tip ta’ prodott, u lanqas ma huwa possibbli li l-valur normali jitqabbel mal-prezz tal-esportazzjoni biex jiġi stabbilit il-marġni tad-dumping għal kull tip ta’ prodott. It-tieni, il-fatt li l-inkonsistenzi allegatament oriġinaw biss minn approċċi differenti minn PAOS u SDE għar-rapportar tal-massa tal-kisi taż-żingu ma biddilx il-fatt li t-tipi ta’ prodotti ġew assenjati b’mod żbaljat. Kienet ir-responsabbiltà tal-kumpanija li tiżgura l-preċiżjoni u l-konsistenza fir-rapportar. Barra minn hekk, mill-kontroverifika mill-bogħod jirriżulta li PAOS fil-fatt użat tliet approċċi differenti biex tiddetermina l-massa tal-kisi taż-żingu. Għalhekk, il-kjarifika pprovduta wara d-divulgazzjoni finali ma setgħetx tiġi aċċettata. Konsegwentement, il-Kummissjoni ċaħdet l-asserzjoni li l-applikazzjoni tal-Artikolu 18 tar-Regolament bażiku ma kinitx iġġustifikata.

(109) Fir-rigward tal-għażla tal-fatti disponibbli, il-Kummissjoni nnotat li l-ebda wieħed mit-tipi ta’ prodotti ma kien jirrappreżenta b’mod aktar sostanzjali l-bejgħ totali ta’ PAOS fis-suq tal-Unjoni. It-tip ta’ prodott issuġġerit mill-kumpanija kien jirrappreżenta biss 1 – 3 % tal-bejgħ tal-esportazzjoni tal-kumpanija. Barra minn hekk, l-użu tal-marġni tad-dumping medju tat-tipi ta’ prodotti kollha rrapportati b’mod korrett ikollu l-istess effett fuq il-marġni tad-dumping ġenerali daqs li wieħed jinjora kompletament il-bejgħ b’tipi ta’ prodotti mhux magħrufa. F’dan il-każ, dawk it-tranżazzjonijiet ta’ bejgħ kienu jirrappreżentaw maġġoranza kbira tal-bejgħ kollu ta’ PAOS fl-Unjoni. Għalhekk, il-Kummissjoni qieset li l-użu tal-ogħla ammont medju ta’ dumping stabbilit għal tip ta’ prodott irrifletta kif xieraq il-potenzjal tal-kumpanija għall-imġiba tad-dumping. Konsegwentement, il-Kummissjoni ċaħdet l-asserzjoni ta’ PAOS dwar l-għażla tal-fatti disponibbli.

3.1.3. Tqabbil

(110) Il-Kummissjoni qabblet il-valur normali u l-prezz tal-esportazzjoni tal-produtturi esportaturi fuq bażi ta’ kif joħroġ mill-fabbrika.

(111) Fejn iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet, f’konformità mal-Artikolu 2(10) tar-Regolament bażiku. Saru aġġustamenti għat-trasport, l-assigurazzjoni, il-ġestjoni u t-tagħbija, l-imballaġġ, il-kost tal-kreditu u l-kummissjonijiet.

(112) Żewġ kumpaniji talbu aġġustament għar-roħs skont l-Artikolu 2(10)(c) tar-Regolament bażiku. Billi l-kumpaniji ma setgħux jirrikonċiljaw il-valur tal-aġġustament mitlub mar-rekords kontabilistiċi tagħhom, il-Kummissjoni rrifjutat dawk l-asserzjonijiet.

(113) Wara d-divulgazzjoni finali, NLMK ikkontestat il-kalkolu tal-Kummissjoni ta’ ċerti aġġustamenti fil-prezz tal-esportazzjoni. Il-kumpanija sostniet li l-Kummissjoni messha aġġustat il-prezz tal-esportazzjoni tal-prodotti mibjugħa matul il-PI iżda mixtrija min-negozjant relatat qabel il-PI għall-kost tal-merkanzija effettivament imġarrab min-negozjant qabel il-PI (minflok ma użat il-kost tal-merkanzija mġarrab matul il-PI bl-istess terminu ta’ konsenja u għall-istess pajjiż ta’ destinazzjoni). B’mod partikolari, il-kumpanija sostniet li t-tnaqqis kien ikun aktar baxx kieku l-Kummissjoni użat il-kost tal-merkanzija mġarrab qabel il-PI.

(114) Il-Kummissjoni eżaminat din l-asserzjoni u sabet li ma kinitx ġustifikata. B’mod partikolari, id-differenza indikata mill-kumpanija ma kinitx ikkawżata mill-użu tal-kost tal-merkanzija mġarrab matul il-PI iżda mill-fatt li l-aġġustament rilevanti fil-prezz tal-esportazzjoni ma kienx ikopri biss il-kost tal-merkanzija iżda wkoll provvediment għall-ippakkjar. B’hekk, l-asserzjoni ġiet miċħuda. Għal raġunijiet ta’ kunfidenzjalità, l-analiżi dettaljata ta’ din l-asserzjoni ntbagħtet biss lil NLMK.

(115) Wara d-divulgazzjoni finali, PAOS sostniet li l-Kummissjoni ma kellhiex tirrifjuta l-provvediment għall-kost tal-merkanzija mġarrab bejn il-kumpanija u n-negozjant domestiku relatat tagħha jew bejn l-imħażen tan-negozjant relatat peress li l-kost huwa inkluż fil-prezz tal-bejgħ. Barra minn hekk, il-kumpanija sostniet li l-Kummissjoni ma kellhiex tirrifjuta l-provvediment għall-iskontijiet peress li l-kumpanija setgħet tirrikonċilja l-iskont mogħti lill-klijent tagħha bl-ogħla valur ta’ skont matul il-PI mar-rekords kontabilistiċi tagħha.

(116) Fir-rigward tal-kost tal-merkanzija, il-Kummissjoni nnotat li ma kienx ikkontestat jekk il-kumpanija u/jew in-negozjant relatat tagħha effettivament ġarrbux il-kost tal-merkanzija. F’dan il-każ, f’konformità mal-Artikolu 2(1) tar-Regolament bażiku, il-punt li fih seħħ il-bejgħ lill-ewwel klijent mhux relatat – li kien jew il-bini tal-produttur fil-każ ta’ bejgħ domestiku dirett lil klijenti mhux relatati, jew inkella l-bini tan-negozjant domestiku relatat – tqies il-punt xieraq biex jiġi stabbilit il-prezz mill-fabbrika tal-bejgħ domestiku.

(117) Fir-rigward tal-provvediment għall-iskontijiet, il-Kummissjoni tenniet li waqt il-kontroverifika mill-bogħod, il-kumpanija ma setgħetx tirrikonċilja l-provvediment iddikjarat għall-iskontijiet mar-rekords kontabilistiċi tagħha ħlief għal klijent wieħed. Wara l-kummenti tal-kumpanija dwar id-divulgazzjoni finali, il-Kummissjoni eżaminat sa liema punt kien possibbli li jiġi rrikonċiljat il-valur tal-iskontijiet mogħtija lill-klijent inkwistjoni. Il-Kummissjoni ċċarat li l-provvediment mitlub kien jaqbel mal-valur fi skeda ta’ tħejjija intermedjarja tal-kumpanija, iżda mhux mar-rekords kontabilistiċi. Fir-rigward ta’ klijenti oħra magħżula b’mod aleatorju għall-kontroverifika, il-provvediment mitlub lanqas biss kien jaqbel mal-iskeda ta’ tħejjija. Sussegwentement, il-Kummissjoni kkonfermat iċ-ċaħda tagħha.

(118) It-tliet produtturi esportaturi Russi li kkooperaw kollha kienu jesportaw lejn l-Unjoni permezz ta’ negozjanti relatati li jinsabu f’pajjiż terz.

(119) MMK Steel Trade kienet twettaq funzjonijiet ekwivalenti għal dawk ta’ aġent li jaħdem fuq bażi ta’ kummissjoni skont it-tifsira tal-Artikolu 2(10)(i) tar-Regolament bażiku. Għalhekk, il-Kummissjoni aġġustat il-prezz tal-esportazzjoni sabiex tiżgura tqabbil ġust. Il-Kummissjoni naqqset mill-prezz tal-esportazzjoni mitlub lill-ewwel klijent indipendenti l-SG&A ta’ MMK Steel Trade u profitt raġonevoli, abbażi tal-profitt ta’ importatur mhux relatat.

(120) L-ebda importatur mhux relatat ma ppreżenta ruħu f’din l-investigazzjoni. Għalhekk, il-Kummissjoni użat il-profitt ta’ importatur mhux relatat fl-Unjoni stabbilit abbażi tas-sejbiet ta’ investigazzjoni preċedenti dwar l-importazzjonijiet ta’ prodotti simili għall-prodott li qiegħed jiġi investigat (18). Il-profitt kien ta’ 2 %.

(121) NLMK kienet tesporta lejn l-Unjoni permezz ta’ NLMK Trading SA, negozjant relatat li jinsab fl-Iżvizzera. Wara li ġew analizzati l-funzjonijiet tagħha, ġie kkunsidrat li NLMK Trading twettaq funzjonijiet ekwivalenti għal dawk ta’ aġent li jaħdem fuq bażi ta’ kummissjoni skont it-tifsira tal-Artikolu 2(10)(i) tar-Regolament bażiku. Għal raġunijiet ta’ kunfidenzjalità, l-analiżi tal-Kummissjoni ġiet żvelata lil NLMK biss.

(122) Għaldaqstant, il-Kummissjoni aġġustat il-prezz tal-esportazzjoni sabiex tiżgura tqabbil ġust. Il-Kummissjoni naqqset mill-prezz tal-esportazzjoni mitlub lill-ewwel klijent indipendenti l-SG&A ta’ NLMK Trading u profitt raġonevoli, abbażi tal-profitt ta’ importatur mhux relatat.

(123) Wara d-divulgazzjoni finali, NLMK sostniet li ma kien hemm l-ebda bażi ġuridika għall-Kummissjoni biex tagħmel dak it-tnaqqis skont l-Artikolu 2(9) tar-Regolament bażiku. Madankollu, it-tnaqqis twettaq skont l-Artikolu 2(10)(i) tar-Regolament bażiku kif iddikjarat fil-premessi (121) u (122), u għalhekk il-Kummissjoni ċaħdet l-asserzjoni.

(124) Barra minn hekk, NLMK iddikjarat li l-konklużjonijiet li waslet għalihom il-Kummissjoni fir-rigward tal-kumpanija relatata tagħha għas-suq tal-esportazzjoni kienu validi wkoll fis-suq domestiku, jiġifieri l-kumpaniji relatati kienu jwettqu funzjonijiet simili għall-bejgħ domestiku u għall-esportazzjoni. Sussegwentement, il-kumpanija talbet lill-Kummissjoni taġġusta l-valur normali skont l-Artikolu 2(10)(i) tar-Regolament bażiku fir-rigward tal-bejgħ domestiku permezz ta’ NSSC u NLMK Shop.

(125) Il-Kummissjoni nnotat li l-Artikolu 2(1) tar-Regolament bażiku, li jiddetermina l-valur normali, u l-Artikoli 2(8) u 2(9) tar-Regolament bażiku, li jiddeterminaw il-prezz tal-esportazzjoni, huma fformulati b’mod differenti. Skont l-Artikolu 2(1) tar-Regolament bażiku, il-valur normali jeħtieġ li jiġi stabbilit skont il-prezz tal-bejgħ domestiku lill-ewwel klijent indipendenti. Aġġustament skont l-Artikolu 2(10)(i) tar-Regolament bażiku jassumi li l-bejgħ rilevanti għall-istabbiliment tal-valur normali jkun pjuttost il-bejgħ bejn NLMK u NLMK Shop/NSSC. Madankollu, dan il-bejgħ ma kienx bejgħ lil klijenti indipendenti. F’dawk iċ-ċirkostanzi, tnaqqis tal-marġni kummerċjali mitlub minn NLMK Shop/NSSC ma jkunx konsistenti mal-Artikolu 2(1) tar-Regolament bażiku.

(126) Il-formulazzjoni tal-Artikolu 2(1) tar-Regolament bażiku tikkuntrasta mal-approċċ u mal-formulazzjoni tal-Artikoli 2(8) u 2(9) tar-Regolament bażiku. Fil-fatt, it-tieni sentenza tal-Artikolu 2(10)(i) tar-Regolament bażiku, li tirrigwarda marġni kummerċjali, ġiet introdotta speċifikament sabiex jiġi żgurat li l-marġni kummerċjali mitlub minn negozjant li jinsab barra mill-Unjoni jkun jista’ jitnaqqas meta jiġi kkalkolat il-prezz tal-esportazzjoni. Inkella, l-użu ta’ negozjant relatat jista’ jaħbi speċifikament xi wħud mid-differenzi relatati mal-esportazzjoni li t-tqabbil bejn il-valur normali u l-prezz tal-esportazzjoni fil-livell mill-fabbrika jipprova jelimina. B’kuntrast ma’ dan, fis-suq domestiku, il-merkanzija spiss tiċċirkola bejn kumpaniji jew imħażen relatati qabel ma tinbiegħ, u sa fejn l-ispejjeż tal-bejgħ u l-funzjonijiet ta’ partijiet relatati fis-suq domestiku jikkoinċidu, huwa ġġustifikat li l-kumpaniji relatati jiġu ttrattati bħala entità ekonomika waħda.

(127) Barra minn hekk, u mingħajr preġudizzju għal dan ta’ hawn fuq, il-Kummissjoni nnotat li l-NSSC huwa ċentru ta’ servizz li jkompli jipproċessa l-azzar reżistenti għall-korrużjoni prodott minn NLMK u għalhekk, huwa estensjoni tal-produzzjoni ta’ NLMK (19). Il-kumpanija tinsab f’Lipetsk, fil-viċinat immedjat tal-fabbrika ta’ NLMK. Fid-dawl tal-integrazzjoni tal-kumpanija fil-katina tal-produzzjoni ta’ NLMK, NSSC ma tistax għalhekk titqies li qed twettaq funzjonijiet simili għal dawk ta’ aġent li jaġixxi fuq bażi ta’ kummissjoni skont it-tifsira tal-Artikolu 2(10)(i) tar-Regolament bażiku.

(128) Barra minn hekk, fir-rigward ta’ NLMK Shop, il-Kummissjoni fakkret li, matul il-perjodu ta’ investigazzjoni, NLMK Shop kienet involuta fi frazzjoni negliġibbli ta’ bejgħ tal-prodott simili fis-suq domestiku (inqas minn 2 %). Kwalunkwe aġġustament ibbażat fuq l-Artikolu 2(10)(i) tar-Regolament bażiku, jekk ikun ġustifikat, ikollu għalhekk impatt negliġibbli fuq il-valur normali u l-marġni tad-dumping li jirriżulta (inqas minn bidla ta’ 0,1 % fil-marġni). Barra minn hekk, minħabba li d-dazju anti-dumping finali ta’ NLMK kien ibbażat fuq il-marġni tad-dannu, aġġustament għall-bejgħ domestiku ta’ NLMK permezz ta’ NLMK Shop ma kienx jaffettwa l-eżitu tal-investigazzjoni.

(129) Konsegwentement, il-Kummissjoni ċaħdet l-asserzjoni.

(130) Kif imsemmi fil-premessa (92), minbarra SDE, PAOS kienet tesporta lejn l-Unjoni wkoll permezz ta’ Severstal Export GmbH, negozjant relatat li jinsab fl-Iżvizzera. Severstal Export GmbH kien iwettaq funzjonijiet ekwivalenti għal dawk ta’ aġent li jaħdem fuq bażi ta’ kummissjoni skont it-tifsira tal-Artikolu 2(10)(i) tar-Regolament bażiku. Għalhekk, il-Kummissjoni aġġustat il-prezz tal-esportazzjoni sabiex tiżgura tqabbil ġust. Il-Kummissjoni naqqset mill-prezz tal-esportazzjoni mitlub lill-ewwel klijent indipendenti l-SG&A ta’ Severstal Export GmbH u profitt raġonevoli, abbażi tal-profitt ta’ importatur mhux relatat.

(131) Wara d-divulgazzjoni finali, NLMK sostniet li l-marġni tad-dumping tagħha jenħtieġ li jiġi kkalkolat fuq bażi trimestrali minħabba t-tendenzi ta’ żieda fil-kost tal-manifattura tagħha, il-valur normali u l-prezz tal-esportazzjoni tul il-PI kollu flimkien ma’ distribuzzjoni mhux uniformi tal-bejgħ tagħha lill-Unjoni.

(132) Il-Kummissjoni nnotat li kalkolu trimestrali jkun iġġustifikat biss f’ċirkostanzi speċifiċi ħafna, pereżempju kieku l-kost tal-produzzjoni jiżdied b’mod konsiderevoli tul il-PI kollu u l-bejgħ tal-esportazzjoni jkun ikkonċentrat f’parti waħda tal-PI, u l-bejgħ domestiku f’oħra. F’dan il-każ, il-produzzjoni u l-bejgħ domestiku kienu distribwiti b’mod ugwali fuq il-perjodu kollu ta’ investigazzjoni. Barra minn hekk, il-prezz ta’ unità fis-suq domestiku (+ 6 – 10 % fit-tieni trimestru, +10 – 13 % fit-tielet trimestru, +25 – 26 % fir-raba’ trimestru) u l-kost unitarju tal-produzzjoni (+ 1 – 4 % fit-tieni trimestru, +10 – 13 % fit-tielet trimestru, +25 – 26 % fir-raba’ trimestru) segwa xejra simili tul il-PI. Madankollu, id-deċiżjonijiet dwar l-ipprezzar tal-kumpanija fis-suq tal-Unjoni segwew xejra kompletament differenti. Il-prezz tal-esportazzjoni żdied bejn l-ewwel u t-tieni trimestru bi 28 – 32 %, naqas bi ftit fit-tielet trimestru iżda kompla jikber u fir-raba’ trimestru laħaq +43 – 47 % tal-valur tiegħu fl-ewwel trimestru. Din iż-żieda ma kinitx akkumpanjata mill-kostijiet tal-produzzjoni li żdiedu biss bi ftit bejn l-ewwel u t-tieni trimestru, imbagħad żdiedu ftit aktar drastikament fit-tielet trimestru u b’mod sinifikanti fir-raba’ trimestru. Kienet id-deċiżjoni tal-kumpanija li tipprezza l-esportazzjonijiet tagħha lejn l-Unjoni f’livell konsiderevolment aktar baxx matul trimestru li fih il-kwantitajiet esportati kienu l-aktar ikkonċentrati. Għalhekk, il-Kummissjoni qieset li t-talba għal kalkolu trimestrali ma kinitx iġġustifikata f’dan il-każ u sussegwentement ċaħdet l-asserzjoni.

(133) Wara d-divulgazzjoni finali addizzjonali msemmija fil-premessa (65), NLMK sostniet li f’konformità mal-Artikolu 2(10)(j) tar-Regolament bażiku, il-Kummissjoni jenħtieġ li tirrikonoxxi d-data tal-kuntratt bħala d-data meta ġew stabbiliti t-termini materjali tal-kummerċ f’dan il-każ sa fejn jikkonċerna t-tranżazzjonijiet ta’ bejgħ għall-esportazzjoni li għandhom jintużaw fil-kalkolu tad-dumping. F’dan ir-rigward, il-kumpanija rreferiet ukoll għal investigazzjoni preċedenti (20), li fiha d-data tal-kuntratt/l-ordni tax-xiri ntużat biex jiġu stabbiliti t-termini materjali tal-kummerċ minflok id-data tal-fattura.

(134) Il-Kummissjoni nnotat li l-Artikolu 2(10)(j) tar-Regolament bażiku kien jikkonċerna l-konverżjonijiet tal-munita u d-data tar-rata tal-kambju użata fejn kienu meħtieġa l-konverżjonijiet tal-munita għall-finijiet tat-tqabbil. Il-Kummissjoni nnotat li dawk id-dispożizzjonijiet ma kinux applikabbli biex jiġi ddeterminat liema tranżazzjonijiet għandhom jiġu inklużi fil-kalkolu tal-marġni tad-dumping. Barra minn hekk, il-Kummissjoni nnotat li fl-investigazzjoni preċedenti, id-data tal-kuntratt/tal-ordni tax-xiri kienet deċiżiva biss għall-finijiet tad-determinazzjoni tad-data tar-rata tal-kambju li għandha tintuża. Dan huwa l-punt sa fejn jista’ jsir aġġustament potenzjali skont l-Artikolu 2(10)(j) tar-Regolament bażiku. Din id-dispożizzjoni ma tistax tintuża biex teskludi tranżazzjonijiet mill-kalkolu tad-dumping.

(135) Konsegwentement, il-Kummissjoni ċaħdet l-asserzjoni.

3.1.4. Il-marġnijiet tad-dumping

(136) Għall-produtturi esportaturi li kkooperaw, il-Kummissjoni qabblet il-valur normali medju ponderat ta’ kull tip ta’ prodott simili mal-prezz tal-esportazzjoni medju ponderat tat-tip korrispondenti tal-prodott ikkonċernat, f’konformità mal-Artikolu 2(11) u (12) tar-Regolament bażiku.

(137) Kif spjegat fil-premessi (12) sa (14), il-kampjunar ta’ produtturi esportaturi Russi ġie abbandunat u l-investigazzjoni saret fuq il-kumpaniji kollha li kkooperaw.

(138) Għall-produtturi esportaturi l-oħrajn kollha fir-Russja, il-Kummissjoni stabbiliet il-marġni tad-dumping abbażi tal-fatti disponibbli, f’konformità mal-Artikolu 18 tar-Regolament bażiku. Għal dan l-għan, il-Kummissjoni ddeterminat il-livell ta’ kooperazzjoni tal-produtturi esportaturi. Il-livell ta’ kooperazzjoni huwa l-volum ta’ esportazzjonijiet tal-produtturi esportaturi li kkooperaw lejn l-Unjoni espress bħala proporzjon tal-importazzjonijiet totali mill-pajjiż ikkonċernat lejn l-Unjoni fil-perjodu ta’ investigazzjoni, li ġew stabbiliti abbażi tal-bażi tad-data ta’ Sorveljanza 2 kif spjegat fil-premessa (201).

(139) Il-livell ta’ kooperazzjoni f’dan il-każ huwa għoli minħabba li l-esportazzjonijiet tal-produtturi esportaturi li kkooperaw kienu jikkostitwixxu madwar 98 % tal-importazzjonijiet totali matul il-perjodu ta’ investigazzjoni. Fuq din il-bażi, il-Kummissjoni sabet li kien xieraq li tistabbilixxi l-marġni tad-dumping għall-produtturi esportaturi li ma kkooperawx fil-livell tal-kumpanija li kkooperat bl-ogħla marġni tad-dumping.

(140) Il-marġnijiet tad-dumping definittivi, b’kunsiderazzjoni tal-bidliet wara d-divulgazzjoni finali, espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej: Il-kumpanija Marġni tad-dumping PJSC Magnitogorsk Iron and Steel Works 36,6 % Novolipetsk Steel 12,7 % PAO Severstal 39,8 % Il-kumpaniji l-oħrajn kollha 39,8 %

3.2. It-Turkija

3.2.1. Il-valur normali

(141) Il-Kummissjoni l-ewwel eżaminat jekk il-volum totali ta’ bejgħ domestiku għal kull produttur esportatur fil-kampjun kienx rappreżentattiv, f’konformità mal-Artikolu 2(2) tar-Regolament bażiku. Il-bejgħ domestiku jkun rappreżentattiv jekk it-total tal-volum ta’ bejgħ domestiku tal-prodott simili lil klijenti indipendenti fis-suq domestiku għal kull produttur esportatur ikun jirrappreżenta mill-anqas 5 % tal-volum totali tiegħu ta’ bejgħ għall-esportazzjoni tal-prodott ikkonċernat lejn l-Unjoni matul il-perjodu ta’ investigazzjoni. Abbażi ta’ dan, il-bejgħ totali minn kull produttur esportatur inkluż fil-kampjun tal-prodott simili fis-suq domestiku kien rappreżentattiv.

(142) Imbagħad, il-Kummissjoni identifikat it-tipi ta’ prodotti mibjugħin fuq livell domestiku li kienu identiċi jew komparabbli mat-tipi ta’ prodotti mibjugħin għall-esportazzjoni lejn l-Unjoni għall-produtturi esportaturi b’bejgħ domestiku rappreżentattiv.

(143) Il-Kummissjoni mbagħad eżaminat jekk il-bejgħ domestiku minn kull produttur esportatur inkluż fil-kampjun fis-suq domestiku tiegħu għal kull tip ta’ prodott li huwa identiku jew komparabbli ma’ tip ta’ prodott mibjugħ għall-esportazzjoni lejn l-Unjoni kienx rappreżentattiv, f’konformità mal-Artikolu 2(2) tar-Regolament bażiku. Il-bejgħ domestiku ta’ tip ta’ prodott huwa rappreżentattiv jekk il-volum totali ta’ bejgħ domestiku ta’ dak it-tip ta’ prodott lil klijenti indipendenti matul il-perjodu ta’ investigazzjoni jirrappreżenta mill-anqas 5 % tal-volum totali ta’ bejgħ għall-esportazzjoni tat-tip ta’ prodott identiku jew komparabbli lejn l-Unjoni.

(144) Għal kull wieħed mit-tliet esportaturi, għal xi tipi ta’ prodotti li ġew esportati lejn l-Unjoni matul il-perjodu ta’ investigazzjoni, jew ma kien hemm l-ebda bejgħ domestiku, jew il-bejgħ domestiku ta’ dak it-tip ta’ prodott kien anqas minn 5 % fil-volum u għalhekk ma kienx rappreżentattiv.

(145) Imbagħad, il-Kummissjoni ddefiniet il-proporzjon tal-bejgħ bi profitt lil klijenti indipendenti fis-suq domestiku għal kull tip ta’ prodott matul il-perjodu ta’ investigazzjoni sabiex tiddeċiedi jekk tużax il-bejgħ domestiku attwali għall-kalkolu tal-valur normali, f’konformità mal-Artikolu 2(4) tar-Regolament bażiku.

(146) Il-valur normali huwa bbażat fuq il-prezz domestiku effettiv għal kull tip ta’ prodott, irrispettivament minn jekk dak il-bejgħ huwiex profittabbli jew le, jekk: (a) il-volum ta’ bejgħ tat-tip ta’ prodott, mibjugħ bi prezz tal-bejgħ nett li huwa daqs jew ogħla mill-kost ikkalkolat ta’ produzzjoni, irrappreżenta aktar minn 80 % tal-volum totali ta’ bejgħ ta’ dan it-tip ta’ prodott; u (b) l-prezz medju ponderat tal-bejgħ ta’ dak it-tip ta’ prodott ikun daqs jew ogħla mill-kost unitarju tal-produzzjoni.

(147) F’sitwazzjoni bħal din, il-valur normali huwa l-medja ponderata tal-prezzijiet tal-bejgħ domestiku kollu ta’ dak it-tip ta’ prodott matul il-perjodu ta’ investigazzjoni.

(148) Il-valur normali huwa l-prezz domestiku effettiv għal kull tip ta’ prodott tal-bejgħ domestiku bi profitt tat-tipi ta’ prodotti biss matul il-perjodu ta’ investigazzjoni, jekk: (a) il-volum ta’ bejgħ bi profitt tat-tip ta’ prodott jirrappreżenta 80 % jew anqas mill-volum totali ta’ bejgħ ta’ dan it-tip; jew (b) il-prezz medju ponderat ta’ dan it-tip ta’ prodott ikun anqas mill-kost unitarju tal-produzzjoni.

(149) L-analiżi tal-bejgħ domestiku wriet li, skont it-tip ta’ prodott, bejn 14 u 100 % tal-bejgħ domestiku kollu ta’ MMK Turkey, bejn 28 % u 100 % tal-bejgħ domestiku kollu ta’ Tatmetal u bejn 19 u 100 % tal-bejgħ domestiku kollu ta’ Tezcan kien profittabbli u l-prezz tal-bejgħ medju ponderat tagħhom kien ogħla mill-kost tal-produzzjoni. Għaldaqstant, il-valur normali ġie kkalkolat bħala medja ponderata tal-prezzijiet tal-bejgħ domestiku kollu matul il-perjodu ta’ investigazzjoni jew medja ponderata tal-bejgħ bi profitt biss.

(150) Għat-tipi ta’ prodotti fejn il-prezz tal-bejgħ medju ponderat kien aktar baxx mill-kost tal-produzzjoni, il-valur normali ġie kkalkolat bħala medja ponderata tal-bejgħ bi profitt ta’ dak it-tip ta’ prodott.

(151) Fejn ma kien hemm l-ebda bejgħ tat-tip ta’ prodott tal-prodott simili fil-perkors normali tan-negozju jew fejn tip ta’ prodott ma nbiegħx fi kwantitajiet rappreżentattivi fis-suq domestiku, il-Kummissjoni ħadmet il-valur normali f’konformità mal-Artikolu 2(3) u (6) tar-Regolament bażiku.

(152) Il-valur normali tfassal billi żdied dan li ġej mal-kost medju tal-produzzjoni tal-prodott simili tal-produtturi esportaturi fil-kampjun matul il-perjodu ta’ investigazzjoni: (a) l-ispejjeż tal-bejgħ medji ponderati, ġenerali u amministrattivi (“SG&A”) imġarrba mill-produtturi esportaturi fil-kampjun għall-bejgħ domestiku tal-prodott simili, fil-perkors normali tan-negozju, matul il-perjodu ta’ investigazzjoni; u (b) l-profitt medju ponderat magħmul mill-produtturi esportaturi fil-kampjun għall-bejgħ domestiku tal-prodott simili, fil-perkors normali tan-negozju, matul il-perjodu ta’ investigazzjoni.

(153) Għat-tipi ta’ prodotti mhux mibjugħa fi kwantitajiet rappreżentattivi fis-suq domestiku, ġew miżjuda l-ispejjeż SG&A medji u l-profitt tat-tranżazzjonijiet li saru matul il-perkors normali tan-negozju fis-suq domestiku għal dawk it-tipi. Għat-tipi ta’ prodotti mhux mibjugħa għalkollox fis-suq domestiku, ġew miżjuda l-ispejjeż SG&A medji ponderati u l-profitt tat-tranżazzjonijiet kollha li saru matul il-perkors normali tan-negozju fis-suq domestiku.

(154) Wara d-divulgazzjoni finali, MMK Turkey sostniet li l-Kummissjoni għamlet żball meta eskludiet parti mill-kostijiet finanzjarji tal-kumpanija mill-ispejjeż SG&A waqt il-ħidma tal-valur normali.

(155) Il-kostijiet finanzjarji esklużi kienu d-dħul/it-telf mill-kambju li ma kinux spejjeż attwali iżda rriżultaw mid-differenza fir-rati tal-kambju bejn il-munita tal-fattura u l-munita tal-kontabilità fid-data tat-tranżazzjoni u d-data tal-ħlas, u għalhekk ma jirriflettux l-ispejjeż SG&A effettivi relatati mal-produzzjoni jew mal-bejgħ tal-prodott li qed jiġi investigat. Barra minn hekk, il-Kummissjoni nnotat li użat l-istess approċċ fir-rigward tal-kumpaniji kollha inklużi fil-kampjun irrispettivament minn jekk għamlux telf jew qligħ mill-kambju. Ir-raġuni għal dak l-approċċ hija li, f’każijiet estremi, jekk ma jsirx dan, iwassal għal kostijiet SG&A ġenerali negattivi li ma jirriflettux l-ispejjeż SG&A reali. Għalhekk, din l-asserzjoni ġiet miċħuda.

(156) Wara d-divulgazzjoni finali, Tezcan indikat li kien hemm żball fil-kalkolu tal-kostijiet ta’ element wieħed mill-materja prima minħabba l-għadd doppju tal-istokkijiet tal-bidu tiegħu. Il-Kummissjoni kkoreġiet dan l-iżball u ddivulgat mill-ġdid kalkolu tad-dumping rivedut lil Tezcan. L-impatt ta’ din il-korrezzjoni ma bidilx il-marġni tad-dumping tal-kumpanija minħabba li l-marġnijiet tad-dumping finali huma espressi fil-livell tal-ewwel ċifra wara l-virgola.

(157) L-istess kumpanija sostniet li, fl-emendi li saru għall-kost tal-produzzjoni tagħha, il-Kummissjoni ma qisitx id-differenzi fil-kost tal-kojls użati għall-produzzjoni tal-ARK esportati u mibjugħa domestikament li allegatament irriżultaw minn skema ta’ eżenzjoni mid-dazju użata mill-kumpanija.

(158) L-investigazzjoni żvelat li l-kojls importati u mixtrija domestikament ma jistgħux ikunu marbuta direttament mal-manifattura ta’ prodotti esportati jew mibjugħa domestikament u li, għas-sistema ta’ eżenzjoni mid-dazju, produttur esportatur jista’ juża “prodotti ekwivalenti” minflok il-prodotti importati ddikjarati fiċ-ċertifikat ta’ awtorizzazzjoni. Għalhekk, il-Kummissjoni ma setgħet tistabbilixxi l-ebda differenza fil-kost reali tal-manifattura tal-ARK għall-esportazzjoni u s-suq domestiku li rriżulta mill-użu tal-iskema ta’ eżenzjoni mid-dazju. Għalhekk, din l-asserzjoni ġiet miċħuda.

(159) Fl-aħħar nett, fil-kummenti tagħha dwar id-divulgazzjoni u waqt seduta ta’ smigħ mas-servizzi tal-Kummissjoni, Tezcan sostniet li l-Kummissjoni użat ħażin il-kost tal-produzzjoni tagħha għas-suq domestiku (“DMCOP”) minflok il-kost tal-produzzjoni għall-esportazzjonijiet lejn l-UE (“EUCOP”) biex taħdem il-valur normali għal dawk it-tipi ta’ prodotti li ma nbigħux domestikament fil-PI. Il-kumpanija sostniet li dan huwa inkonsistenti mad-deskrizzjoni tal-Kummissjoni tal-metodoloġija pprovduta fid-divulgazzjoni speċifika, il-“prassi fit-tul” tal-Kummissjoni u l-ġurisprudenza tal-UE. Il-kumpanija sostniet ukoll li fil-fatt l-EUCOP kellu jintuża wkoll biex jinħadem il-valur normali għal dawk it-tipi ta’ prodotti li kellhom bejgħ domestiku “limitat ħafna” fil-PI.

(160) Il-prattika tal-Kummissjoni hija li taħdem valur normali fuq il-bażi ta’ DMCOP u l-ispejjeż SG&A u l-profitt tat-tranżazzjonijiet magħmula fil-perkors normali tal-kummerċ fis-suq domestiku. L-EUCOP jintuża biss jekk ma jkun hemm l-ebda DMCOP għal tipi speċifiċi ta’ prodotti fil-PI. Din il-prattika hija konsistenti mal-kawża tal-Qorti kkwotata minn Tezcan, li tiddikjara li “il-valur normali jinħadem bl-iskop li jiġi ddeterminat il-prezz tal-bejgħ ta’ prodott kif ikun kieku dak il-prodott jinbiegħ fil-pajjiż tal-oriġini tiegħu jew fil-pajjiż esportatur (21)”. F’din l-investigazzjoni, it-tipi ta’ prodotti inkwistjoni ġew manifatturati fil-PI għas-suq domestiku iżda ma nbigħux, jiġifieri baqgħu fl-istokk fi tmiem il-PI. Il-kumpanija rrapportat b’mod ġust DMCOP għal dawn it-tipi ta’ prodotti. Id-DMCOP ġie vverifikat mill-Kummissjoni. Il-formulazzjoni tal-metodoloġija pprovduta fid-divulgazzjoni speċifika li tirreferi għat-tipi ta’ prodotti “mhux mibjugħa domestikament”, li għalihom għandu jintuża l-EUCOP biex jinħadem il-valur normali, hija maħsuba biex tfisser it-tipi ta’ prodotti “fejn ma kienx jeżisti DMCOP”. Il-formulazzjoni hija deskrizzjoni ġenerali ta’ dak li tagħmel il-Kummissjoni meta taħdem il-valur normali u ma hijiex imfassla għal każijiet mhux tas-soltu fejn ikun hemm kostijiet domestiċi speċifiċi tal-produzzjonijiet iżda l-ebda bejgħ. Madankollu, dan il-kliem ċertament ma jirriflettix il-prattika tal-Kummissjoni li ssegwi l-ġurisprudenza mfakkra mill-produttur esportatur u li saret referenza għaliha hawn fuq, peress li l-valur normali jenħtieġ li l-ewwel ikun ibbażat fuq il-kostijiet u l-prezzijiet fis-suq domestiku. Għalhekk, l-asserzjoni ġiet irrifjutata.

(161) Kif imsemmi fil-premessa (35), Tezcan talbet l-intervent tal-Uffiċjal tas-Seduta dwar din il-kwistjoni. Tezcan tenniet l-asserzjoni deskritta fil-premessa (159) u żiedet li fis-seduta mas-servizzi tal-Kummissjoni, il-Kummissjoni kienet qablet bil-fomm li taċċetta din l-asserzjoni. Il-Kummissjoni tixtieq tiċċara s-sitwazzjoni. Fil-fatt, matul is-seduta, il-Kummissjoni qalet lill-kumpanija li kienet tifhem it-talba u l-bażijiet tagħha u li setgħu jgħaddu għall-punti sussegwenti. Madankollu, il-Kummissjoni tat parir lill-kumpanija biex tħalli t-talba bil-miktub fis-sottomissjoni. Madankollu, wara analiżi aktar mill-qrib tal-asserzjoni wara s-seduta, il-Kummissjoni kkonkludiet li l-asserzjoni ma kinitx iġġustifikata għar-raġunijiet spjegati fil-premessa (160). Il-Kummissjoni infurmat lill-Uffiċjal tas-Seduta bir-riflessjonijiet ulterjuri tagħha u bil-konklużjonijiet.

3.2.2. Il-prezz tal-esportazzjoni

(162) Il-produtturi esportaturi kollha fil-kampjun esportaw lejn l-Unjoni direttament lil klijenti indipendenti. Għalhekk, il-prezz tal-esportazzjoni tagħhom kien il-prezz pagabbli jew li effettivament tħallas għall-prodott ikkonċernat meta mibjugħ għall-esportazzjoni lejn l-Unjoni, f’konformità mal-Artikolu 2(8) tar-Regolament bażiku.

3.2.3. Tqabbil

(163) Il-Kummissjoni qabblet il-valur normali u l-prezz tal-esportazzjoni tal-produtturi esportaturi inklużi fil-kampjun fuq bażi ta’ kif joħroġ mill-fabbrika.

(164) Fejn iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet, f’konformità mal-Artikolu 2(10) tar-Regolament bażiku. Saru aġġustamenti għat-trasport, l-assigurazzjoni, l-immaniġġjar, it-tagħbija u l-kostijiet anċillari, il-kostijiet tal-kreditu, il-kummissjonijiet u l-ispejjeż tal-imballaġġ.

(165) Wara d-divulgazzjoni finali, MMK Turkey sostniet li l-Kummissjoni qieset ħażin xi kostijiet tat-trasport domestiku bejn iż-żewġ siti ta’ produzzjoni tal-kumpanija bħala kostijiet tat-trasport intern u pprovdiet evidenza li dawn il-kostijiet ma kinux interni. Il-Kummissjoni sabet l-asserzjoni ġġustifikata fid-dawl tal-evidenza u ddivulgat mill-ġdid kalkolu tad-dumping rivedut lil MMK. B’riżultat ta’ dan, il-marġni tad-dumping ta’ MMK Turkey naqas minn 10,6 % għal 10,5 %.

(166) Żewġ produtturi esportaturi inklużi fil-kampjun ressqu talba skont l-Artikolu 2(10)(b) tar-Regolament bażiku għal aġġustament għar-restituzzjoni tad-dazju, fejn argumentaw li l-eżistenza ta’ skema ta’ restituzzjoni tad-dazji għal ċerti materjali ta’ input fil-pajjiż ikkonċernat timplika li l-bejgħ domestiku kollu tagħhom kien jinkorpora taxxa indiretta meta mqabbel mal-bejgħ għall-esportazzjoni.

(167) Fit-Turkija, dazju tal-importazzjoni japplika għal kojls illaminati bis-sħana, li huma input fil-manifattura tal-ARK. Taħt il-proċedura ta’ proċessar attiv (IPR), il-produtturi domestiċi huma eżentati mill-ħlas ta’ tali dazju jekk il-materja prima importata tintuża sabiex jiġu mmanifatturati prodotti lesti li finalment jiġu esportati. Iż-żewġ esportaturi inklużi fil-kampjun sostnew li l-ammont ta’ dazji li kienu jħallsu kieku l-ARK lest kien jinbiegħ fuq livell domestiku minflok esportat jenħtieġ li jkun ikkunsidrat għall-fini ta’ tqabbil ġust tal-valur normali u l-prezz tal-esportazzjoni.

(168) Madankollu, l-investigazzjoni wriet li l-ebda wieħed miż-żewġ esportaturi inklużi fil-kampjun ma ħallas dazju tal-importazzjoni matul il-perjodu ta’ investigazzjoni, la għall-bejgħ domestiku, u lanqas għall-bejgħ tal-esportazzjoni peress li ssodisfaw l-impenn ta’ esportazzjoni marbut ma’ kull permess tal-IPR. Bħala tali, ma seta’ jkun hemm l-ebda kwistjoni ta’ komparabbiltà tal-prezzijiet bejn l-esportazzjonijiet tal-ARK, li jinkorporaw kojls illaminati bis-sħana li għalihom ma tħallas l-ebda dazju, u l-bejgħ domestiku tal-ARK, li jinkorpora kojls illaminati bis-sħana li għalihom tħallas dazju tal-importazzjoni (peress li s-sitwazzjoni tal-aħħar qatt ma rriżultat matul il-perjodu ta’ investigazzjoni). L-ebda produttur esportatur ma seta’ jissostanzja bi kwalunkwe evidenza li fin-nuqqas tal-ħlas attwali tad-dazji tal-importazzjoni, l-ARK mibjugħ domestikament kien jinkorpora l-kost tad-dazju tal-importazzjoni fuq kojls illaminati bis-sħana f’każijiet li ma kien fil-fatt tħallas l-ebda dazju tal-importazzjoni bħal dan. Dan ma jistax sempliċiment jiġi preżunt li huwa l-każ. Għal din ir-raġuni, l-asserzjoni ġiet ikkunsidrata infondata u għalhekk ġiet irrifjutata.

(169) Wara d-divulgazzjoni finali, TaMetal tenniet l-asserzjonijiet tagħha fir-rigward tal-aġġustament għar-restituzzjoni tad-dazju, iżda ma pprovdiet l-ebda evidenza ġdida li setgħet tibdel il-konklużjoni tal-Kummissjoni kif spjegat fil-premessa (129). Għalhekk, din l-asserzjoni hija miċħuda.

(170) Produttur inkluż fil-kampjun talab lill-Kummissjoni tuża l-metodu trimestrali sabiex tistabbilixxi l-marġni tad-dumping individwali tagħha minħabba inflazzjoni għolja fit-Turkija u l-iżvalutazzjoni tal-lira Torka.

(171) Il-Kummissjoni analizzat din l-asserzjoni u ddeterminat li r-rata medja tal-inflazzjoni u l-iżvalutazzjoni tal-lira Torka fil-perjodu ta’ investigazzjoni ma kinux tali li jiġġustifikaw devjazzjoni mill-prattika konsistenti tal-Kummissjoni sabiex tikkalkula l-marġni tad-dumping fuq bażi annwali. Barra minn hekk, il-kumpanija għandha kważi l-bejgħ domestiku kollu u x-xiri kollu tal-materja prima f’USD, u għalhekk l-impatt tar-rata tal-kambju jenħtieġ li jkun simili fuq il-valur normali u fuq il-prezz tal-esportazzjoni. Barra minn hekk, ma kien hemm l-ebda konċentrazzjoni ta’ bejgħ domestiku jew għall-esportazzjoni fi kwalunkwe trimestru partikolari, iżda l-bejgħ kien distribwit b’mod ugwali matul il-perjodu ta’ investigazzjoni, ħlief għal tnaqqis, għat-tliet kumpaniji inklużi fil-kampjun, fil-bejgħ għall-esportazzjoni fit-tielet trimestru li kien affettwat b’mod ċar mir-restrizzjonijiet tal-COVID. Għalhekk, it-talba għal kalkolu trimestrali tal-marġnijiet tad-dumping ġiet irrifjutata.

(172) Wara d-divulgazzjoni finali, Tezcan tenniet l-asserzjoni tagħha li l-marġni tad-dumping jenħtieġ li jiġi kkalkolat kull tliet xhur. Il-kumpanija ma pprovdiet l-ebda evidenza ġdida, iżda argumentat li fl-investigazzjonijiet preċedenti, ħafna minnhom kontra t-Turkija, il-Kummissjoni rrikorriet għal dan il-metodu u li r-rata ta’ inflazzjoni ta’ 12 % fit-Turkija u żvalutazzjoni ta’ 37 % tal-lira Torka kontra l-Euro fil-PI kienu jiġġustifikaw dan l-approċċ.

(173) Il-kumpanija argumentat ukoll li f’sitwazzjoni fejn il-kostijiet ikunu ponderati skont il-piż medju għal tnax-il xahar filwaqt li l-profittabbiltà tal-bejgħ domestiku tkun analizzata fuq bażi ta’ tranżazzjoni bi tranżazzjoni, xi tranżazzjonijiet ġew ittrattati bħala li għamlu telf meta fir-realtà kienu profittabbli, u dan irriżulta f’marġni ta’ dumping distort, u l-kalkoli trimestrali jirriżultaw f’marġni tad-dumping aktar adegwat.

(174) Il-Kummissjoni sostniet li f’dan il-każ la l-livell tal-inflazzjoni u lanqas ir-rati ta’ żvalutazzjoni tal-lira Torka ma kienu jiġġustifikaw approċċ bħal dan. Il-Kummissjoni nnotat li fl-investigazzjonijiet preċedenti kontra t-Turkija kkwotati minn Tezcan ir-rati tal-inflazzjoni kienu ferm ogħla.

(175) Bl-istess mod, il-Kummissjoni żammet il-konklużjoni tagħha li f’din l-investigazzjoni ma kien hemm l-ebda konċentrazzjoni ta’ bejgħ domestiku jew għall-esportazzjoni fi kwalunkwe trimestru partikolari li tiġġustifika kalkoli trimestrali. Il-varjazzjonijiet trimestrali tal-bejgħ domestiku u għall-esportazzjoni huma mistennija li jseħħu, iżda huwa biss f’sitwazzjonijiet eċċezzjonali li l-Kummissjoni tista’ twarrab il-metodoloġija standard tagħha, pereżempju f’sitwazzjoni deskritta fl-ewwel sentenza tal-premessa (132). Il-Kummissjoni ma qisitx li l-varjazzjoni f’dan il-każ kienet tant sinifikanti li tiġġustifika kalkolu trimestrali. Fil-fatt, il-Kummissjoni tenniet li ma tistax tkun obbligata tiddevja mill-metodoloġija standard kif stabbilita fir-Regolament bażiku kull meta produttur esportatur jitlob metodoloġija differenti li ttejjeb il-marġni tad-dumping tiegħu.

(176) Konsegwentement, il-Kummissjoni kkonfermat ir-rifjut ta’ din l-asserzjoni.

3.2.4. Il-marġnijiet tad-dumping

(177) Wara d-divulgazzjoni finali, Tezcan sostniet li, jekk il-Kummissjoni ma teskludix l-ARK AluZinc mill-ambitu tal-prodott, din għandha tikkalkula mill-ġdid il-marġni tad-dumping tagħha mingħajr AluZinc minħabba li waqfet tipproduċih minn Settembru 2021. B’dan il-mod, il-marġni tad-dumping ta’ Tezcan jirrifletti b’mod xieraq u adegwat ir-realtà tal-lum. Tezcan żiedet li l-waqfien fil-produzzjoni huwa ċar, mhux ikkontestat u dejjiemi. Tezcan għamlet ukoll din l-asserzjoni matul is-seduta ta’ smigħ mal-Uffiċjal tas-Seduta, għalkemm it-talba inizjali għal seduta ta’ smigħ kienet limitata għall-asserzjoni dwar l-użu tal-EUCOP minflok tad-DMCOP u Tezcan talbet biss li tiżdied din il-parti u ssottomettiet il-preżentazzjoni tagħha dwar il-kwistjoni, jum qabel ma seħħet is-seduta.

(178) Il-Kummissjoni ma qablitx mal-asserzjoni. Kif previst fl-Artikolu 6(1) tar-Regolament bażiku, l-informazzjoni relatata ma’ perjodu sussegwenti għall-perjodu ta’ investigazzjoni normalment ma għandhiex titqies. Tabilħaqq, skont il-prattika tal-Kummissjoni, l-avvenimenti relatati ma’ perjodu sussegwenti għall-PI jistgħu jitqiesu biss jekk ikunu ċari, mhux ikkontestati u dejjiema. Aktar importanti minn hekk, kif iċċarat mill-Qorti Ġenerali fil-Kawża T-462/04 (22), avvenimenti bħal dawn jeħtieġ li jagħmlu d-dazju anti-dumping manifestament mhux xieraq. Dan ma huwiex il-każ f’din l-investigazzjoni peress li, abbażi tal-fatti li vverifikat, il-Kummissjoni ma tistax tistabbilixxi b’ċertezza suffiċjenti li Tezcan ma hijiex se tipproduċi AluZinc fil-futur. Anki kieku dan kien i